description: De gemeenteried fan Smellingerlân naam tiisdeitejûn unanym it beslút dat se no echt wurk meitsje moatte mei it realisearjen fan 20 ekstra wenweinplakken yn

title: Mingde reaksjes op beslút wenweinen Smellingerlân: "Ik had de tranen in mijn ogen"

maintext:
Goed opschieten met de buren
Corpier sil mei de gemeente de plannen fierder ûntwikkelje. Hy hat de wenweinmienskip yntusken mei in brief op de hichte brocht. Dat de gemeente it eardere wenweinplek by Drachtsterkompenije wer ynrjochtsje wol, ropt dûbele gefoelens op.
Yn de jierren '90 moasten se dat plak ferlitte, wêrby't famyljes út mekoar helle waarden. Guon wenweinbewenners fiele harren fuortstoppe op dat plak, oaren fiele it as thúskommen. "We hadden daar in het verleden nooit met discriminatie te maken, we konden heel goed opschieten met de buren", seit Copier.
Striid opjûn
Doet Kallenkoot fan Travellers United sit der hiel oars yn. Syn organisaasje brocht it probleem fan in tekoart oan wenweinplakken lanlik ûnder de oandacht. Neffens him wie it belied al lang fêstlein yn wetten, mar kaam hy ek nei jierren ûnderhanneljen der net út mei Smellingerlân.
Travellers United hat him weromlutsen út Smellingerlân. "Het is jammerlijk dat het zo ver heeft moeten komen." Hoewol't hy bliid is mei it beslút fan de gemeenteried, sil dat beslút de publike opiny net omdraaie, seit Kallenkoot. "Bij nieuwe locaties zal er opnieuw protest komen. Ook al mogen we er dan wonen, dan is het geen fijne start met buren die zeggen dat door jouw komst hun woning een ton minder waard is geworden."
Kallenkoot hat de striid opjûn. "Na 40 jaar wanbeleid is het genoeg geweest."


description: De film "Mijn bijzonder rare week met Tess" fertelt oer it eilân en is ek op Skylge opnaam

title: Skylger film krijt wrâldpremjêre yn Berlyn

maintext: De film "Mijn bijzonder rare week met Tess" is opnaam yn it programma fan it prestizjeuze ynternasjonale filmfestival fan Berlyn. De film fan regisseur Steven Wouterlood is folslein opnaam op Skylge en it ferhaal giet oer in fakânsje op it waadeilân.

fasttext_language: fy


description: Yn it programma binne de 12 dielnimmers op de flecht. Se besykje út hannen te bliuwen fan in opspoaringsteam.

title: Hunted-Fries oppakt yn Sniksweach; syn dochter is noch op frije fuotten

maintext:
Yn it programma fan AVROTROS binne 12 dielnimmers, gewoane boargers, op de flecht. Se besykje út hannen te bliuwen fan in opspoaringsteam. Dat moatte se 21 dagen folhâlde. Dat is Fred dus net slagge. Oft it Lotte al slagge is, dat is noch ôfwachtsjen.
Ien fan de spesjalisten yn it opspoaringsteam is Jobien Berkouwer, se is âld-plysjefrou en profiler by it programma. "Met alle mogelijke middelen proberen we ze op te sporen. Als profiler kijk ik naar het gedrag en de communicatie van de voortvluchtigen. Nemen ze risico's, zijn ze impulsief?"


description: Dat stiet yn de list dy't it blêd Opzij dit jier foar de tsiende kear makke hat.

title: Linda Terpstra troch Opzij ferkeazen ta ien fan meast ynfloedrike froulju

maintext: De ferkiezing bestiet út tsien kategoryen en wurdt makke om it wurk fan froulju better sichtber te meitsjen. Fier sjocht de útslach as in komplimint foar har bestjoersfoarsitter. De ynstânsje is foaral bekend troch de opfang fan famkes dy't it slachtoffer binne fan geweld en misbrûk. Sûnt febrewaris is der lykwols ek in fergelykbere opfang- en behannellokaasje foar jonges.


description: Se einige as achtste. De Amerikaanske Brittany Bowe pakte it goud mei in nij baanrekôr fan 1.13.24.

title: Wüst kin keunststikje fan 1500 meter net werhelje op de 1000 meter

maintext: Ireen Wüst is der op de wrâldbeker yn Thialf net yn slagge om in medalje te pakken op de 1000 meter. De reedrydster fan It Hearrenfean ried 1.14.82 en waard dêrmei achtste. Wüst gooide op sneon noch hege eagen mei in baanrekôr op de 1500 meter.


description: Yn it Alexandra Palace yn Londen wûn Noppert freedtejûn yn de earste ronde fan Royden Lam út Hong Kong.

title: LIVE: Danny Noppert wint by debút op it PDC WK

maintext: Nei in suksesfol earste jier by it profbûn PDC makket darter Danny Noppert fan De Jouwer freedtejûn syn debút op it WK. Yn it Alexandra Palace yn Londen spilet Noppert yn de earste ronde tsjin Royden Lam út Hong Kong. It is foar it earst dat der in Fries op it wrâldkampioenskip fan de PDC stiet. Omrop Fryslân is oanwêzich yn Ingelân; folgje hjirûnder alles rûnom it WK-debút fan Danny Noppert.


description: De 23-jierrige Darian Anderson moat pointguard Williams ferfange. Dy is koartlyn ophâlden by de Ljouwerter basketbalklup.

title: Aris hat no ek in ferfanger foar Johnny Williams

maintext:
Yn jannewaris rekke Anderson blessearre oan syn ankelbannen, dêrtroch miste er de lêste twa moanne fan syn kolleezjejierren. Hy is no wer hielendal fit. Darian Anderson slút him nei de krystdagen oan by Aris, as alle papiereboel rûn is.
Anderson is oanlutsen as ferfanger fan Johnny Williams. Dy hie Aris frege om syn kontrakt te ûntbinen, fanwege in slepende blessuere.


description: Omdat se fusearje hiene se tastimming freegje moatten oan de provinsje by in yngripend finansjeel beslút.

title: Kollumerlân en Dongeradiel gean boekje te bûten

maintext: Kollumerlân en Dongeradiel binne harren boekje te bûten gien by it fêststellen fan de reinigingsheffing foar takom jier. De twa gemeenten fusearje mei yngong fan 1 jannewaris mei Ferwerderadiel ta ien gemeente en dêrom moat de provinsje goedkarring jaan oan alle besluten dy't finansjele konsekwinsjes hawwe foar dy nije gemeente. Dy tastimming is net frege.


description: De petysje is in inisjatyf fan ferûntrêste omwenners fan de Iselmarkust. Se binne benaud foar oerlêst.

title: Tûzenen hantekens foar petysje tsjin sânwinning Iselmar

maintext:
Sa soe it winnen fan sân foar lûdsoerlêst soargje kinne en soe it skealik wêze foar de natuer. De petysje wurdt ek stipe troch in grut tal organisaasjes, sa as It Fryske Gea en Natuurmonumenten.
It Limboarchske bedriuw Royal Smals wol de kommende tritich jier sân helje út de Iselmar, mar moat noch grien ljocht krije fan de gemeente De Fryske Marren. De gemeenteried hat it beslút lykwols útsteld oant jannewaris takom jier.


description: De 140 wurknimmers soenen uterlik moandei te hearren krije wa't wol en wa't net yn it nije jier oan it wurk bliuwe kin.

title: Hartman jout personiel noch gjin dúdlikens oer ûntslaggen

maintext: Der is noch altyd gjin dúdlikens oer de ûntslaggen by Hartman yn Seisbierrum. Ferline wike waard bekend dat it glêstúnboubedriuw de helte fan it personiel dien jaan wol.


description: Der moat minder gas wûn wurde, seit de FNP. De fraksje stipet dêrom it protest kommende tongersdei.

title: FNP docht yn Grins mei oan protest tsjin gaswinning út lytse fjilden

maintext: Oanlieding foar it protest is in rjochtsaak tusken de gemeente Opsterlân en gaswinbedriuw Vermilion oer in proefboarring by Nij Beets, dy't op deselde dei tsjinnet. Neffens de FNP moat der net mear, mar minder gas wûn wurde. Der binne mei sinne-enerzjy, ierdwaarmte en wynmûnen genôch alternativen, sa seit de fraksje.


description: Fryslân stribbet nei útstjitfrij iepenbier ferfier yn 2025. Der moat noch hiel wat barre foardat it safier is.

title: Provinsje: "Provinsjale doelstelling foar emisjefrij busferfier kostet tsientallen miljoenen"

maintext:
Elektryske bussen soene it meast geskikt wêze om sûnder útstjit te riden. Mar der moat noch hiel wat barre, foar't soks mooglik is, seit Kramer.
"Der binne net genôch laadpeallen, en It elektrisiteitsnet is net op tarist op it leverjen fan alle stroom dy't nedich is. Boppedat kostet it alle jierren 10 miljoen euro ekstra." Der binne trije opsjes: Net dwaan, mear jild derby, of minder bussen ride litte.
"We moatte sjen hoefolle jild oft we der foar oer hawwe"
As alle bussen útstjitleas ride, betsjut dat in besparring yn útstjit gelyk oan 5700 persoane-auto's dy't 25.000 kilometer yn it jier ride, seit Kramer. "As we dy miljeuwinst mei-inoar pakke wolle - en ik tink dat dêr goede arguminten foar binne - dan moatte we besjen hoefolle jild oft we der foar oer hawwe."
Om 2020 hinne moatte Provinsjale Steaten definityf in kar meitsje, seit Kramer. "Dan moatte we bepale hokker duorsumheidswinsken oft wy hawwe, hoefolle jild oft we dêr foar oer hawwe en watfoar tsjinstferliening it opsmyt foar de boarger."
Bus nei Grins sil folle faker ride
De provinsje ynvestearret de kommende jierren hûnderttûzenen euro's yn it busferfier. It is de bedoeling dat mear minsken de bus nimme sille en dat der minder skealike gassen de loft yn gean. Nei de simmer sil de bus tusken It Hearrenfean en Grins twa kear sa faak ride as no.
Oant 2022 ride 48 bussen op biodisel. Dêrmei moat alle jierren in CO2-reduksje helle wurde fan twatûzen ton. Fierders betellet de provinsje ûnderwiisynstellingen dy't de roasters sa oanpasse, dat it yn de spitsoeren minder drok wurdt yn it iepenbier ferfier.
Koarting bûten de spitsoeren
Der soe ek in trajektkaart fan Noard-Nederlân komme moatte foar it iepenbier ferfier. De earste stap dêrfoar is set mei in koartingsabonnemint foar minsken dy't bûten de spits mei de trein of de bus reizgje. Yn de provinsjes Fryslân, Grinslân en Drinte krije se 40 prosint koarting. De provinsje betellet in koarting op dat koartingsabonnemint.


description: Johan Outhuijse fan Harns sit al 60 jier yn it hoarekafak en is noch net fan doel der mei op te hâlden.

title: Hea! Johan Outhuijse: al 60 jier hoarekaman

maintext: Hea! is in programma oer gewoane minsken mei in bysûnder of somtiden “hea-larysk” ferhaal. Hea! is te sjen op telefyzje fan moandei o/m tongersdei om 17.35 oere.


description: "Wy wolle dat Oerol foar alle lagen fan de befolking is en dat elkenien him wolkom fielt." Dat seit de nije direkteur fan it kulturele festival.

title: Smit wol fan Oerol in festival foar alle leeftiden meitsje

maintext: Hy hat de baas west fan Tryater en spile in haadrol yn dit Kulturele Haadstêd-jier. De 45-jierrige Siart Smit ferlit no de fêste wâl en siket in eilân op. Sûnt 1 desimber is hy direkteur fan it Oerol-festival op Skylge. Smit is al jierren in 'fan' fan dit kulturele festival en doe't de direkteursfunksje frijkaam om't Marelie van Rongen opstapte, pakte hy syn kâns. "In dream komt út", seit er sels.


description: Minsken kinne sneon noch sjen yn it monumintale pân, dat de famylje Dijkstra yn de jierren 80 fan de foarige iuw kocht.

title: Foar de lêste kear binnensjen yn Museum Ald Slot yn Wergea

maintext:
Dolf en Trijntje Dijkstra knapten it hielendal op en nei in oantal jier makken se der in museum fan mei stylkeamers oer hoe't minsken yn eardere tiden libben. It giet ticht om't it pear it neat mear iepen hâlde kin. Se binne beide 83 jier.
Dizze lêste dei fielt wol wat dûbel, fynt frou Dijkstra. "It sil ek wol leech wêze nei hjoed, mar tagelyk is it ek wol in befrijing. Je moasten altyd en dat hoecht aanst net mear."
"It hat ús jong hâlden", follet Dijkstra oan. "We wienen altyd oan de gong. Myn doel wie om it pân te behâlden foar it doarp. It plan wie om it te slopen en om der bungalows te bouwen, mar dat woe ik net en dêrom ha we it kocht."
Yn al dy jierren ha se in hoop positive reaksjes hân. "Minsken fûnen it gesellich, meist oeral sitte en krijst in bakje kofje", fertelt frou Dijkstra.


description: De stêd hat it skjinste winkelgebiet fan Nederlân en dat kin allinnich omdat der in soad frijwilligers de stêd skjin hâlde.

title: Frijwillige oprommers yn Snits yn it sintsje set

maintext:
Klaas Kroese is ien fan dy 24 dy't frijwillich swalkôffal oprommet. "Jonge minsken dy't no nei de skoallen gean, sille we net mear sa fier krije dat se har eigen rommel oprêde", seit er. "Se steane der gewoan net by stil. Miskien ha we it as âlders ek wol wat sitte litten. Mar ik ha goeie hoop foar de nije generaasjes."
Wat soe oaren motivearje om ôffal foar te kommen? Kroese: "Staasjejild op blikjes en fleskes kin helpe, mar dan moat it wol om in behoarlik bedrach gean."


description: It koe foar Bergsma net op: syn fyfde nasjonale titel en boppedat in nij baanrekôr op de tsien kilometer.

title: Jorrit Bergsma: "Ik wist dat de foarm groeiende wie"

maintext:
En ek nei al dy oare titels bliuwt it earerûntsje bysûnder, sei Bergsma. "In Nederlânske titel is in hiel moaie priis om te winnen."
Einigje mei 29-blank
It wie ien fan de bêste tsien kilometers dy't Bergsma yn syn karriêre riden hat, fûn er sels. "It wie in hiel goede rit. Ik koe echt ôfbouwe oant de ein. En dan einigje mei 29-blank, sa ha ik in tsien kilometer noch noait einige."
Dat smiet dus in nij baanrekôr op. De 12.43.70 wie mear as in sekonde rapper as it âlde baanrekôr fan Sven Kramer, dy't de ôfstân op 28 desimber 2013 yn 12.45.09 ried. "Ik ha noait mei it baanrekôr besich west", sei Bergsma. "De kwalifikaasje foar de WK ôfstannen is it wichtichste." Dêr meie allinnich de twa rapsten op de 10 kilometer nei ta.
Foarm is groeiende
Bergsma hie al yn de gaten dat der in goede tiid yn siet. "Ik wist fan mysels dat de foarm groeiende wie. De 5 kilometer fan freed wie ek al in hiele bêste. Ik bin no mear útrêst as in pear wiken lyn. We groeie hieltyd fierder en dan komt der sa'n rit út."
No op nei it folgjende doel, want wat wol Bergsma noch mear? "Wrâldkampioen, haha. Dêr wurkje we no nei ta."


description: Skipper Bernd de Cneudt en syn bemanning sile tenei net mear mei it skûtsje de Eemlander.

title: De Cneudt takom jier mei Lutgerdina Smeltekop yn lytse A fan IFKS

maintext:
De Lutgerdina Smeltekop waard yn 1904 boud op de werf De Nijverheid yn Drachten. De doetiidske opdrachtjouwer wie Hendrik Annes Bosgra fan Burgum. Sûnt 1988 is Andries Honing út Huizen de eigener, mar hy ferkeapet it no dus oan de âld-bemanning fan De Eemlander.
Yn 1982 waard Nico Hoek mei de Lutgerdina Smeltekop kampioen fan de earste IFKS. In jier letter wie er wer de bêste.
Dream dy't útkomt
Skipper De Cneudt neamt de oankeap in dream dy't útkomt. "Ik ben bijna op dit historische schip geboren." De kommende jierren wol de bemanning it skûtsje sa bouwe dat se yn de lytse A-klasse meidwaan kinne om de prizen.
De Cneudt hat yn de ôfrûne trije jier mei de Eemlander fjouwer dei-oerwinningen behelle yn dy klasse. Dit jier waard er fiifde yn it einklassemint, yn 2017 twadde en yn 2016 fjirde.
Renovearje
Yn dizze winter sille de nije eigeners fan de Lutgerdina Smeltekop al oan de slach. It skûtsje wurdt langer: fan 15.65 meter nei 17.09 meter. Dat is nedich, sizze se, om de kommende jierren boppeyn meidwaan te kinnen. In jier letter wurdt it skip fierder renovearre.


description: De ynwenners bin bliid mei de komst fan it sintrum.

title: Menaam kriget multyfunksjoneel sintrum

maintext: Yn totaal hat Menaam oardel miljoen euro nedich foar it multyfunksjoneel sintrum. Der is noch in gat fan hûnderttûzen euro. Dat moat it doarp noch by inoar krije.


description: De algemien direkteur jout moandeitemoarn in taljochting op syn beslút.

title: Luuc Eisenga giet op 1 maart fuort by SC Hearrenfean

maintext:
It rommelet al in skoft by SC Hearrenfean. Ferline wike waard bekend dat der in konflikt is tusken de klup en haadsponsor GroenLeven. Eisenga soe de tasizzing dien hawwe om him "maksimaal yn te spannen" om sinnepanielen fan GroenLeven op it dak fan it Abe Lenstrastadion te lizzen. Dy tasizzing koe er lykwols net dwaan, om't net de klup, mar Sportstad Heerenveen de eigener is fan it stadion. Ek oare sponsoaren soenen twivels hawwe oft se trochgean wolle by Hearrenfean. In diel fan harren kin net goed mei Eisenga oerwei.
It stichtingsbestjoer fan de klup hat freedtemiddei mei Eisenga om tafel sitten om oer syn posysje te praten. Ut namme fan Eisenga wie Bert Kingma oanwêzich. Kingma is in advokaat, dy't spesjalisearre is yn arbeidskonflikten en strafrjocht. Fan it Stichtingsbestjoer fan Hearrenfean sieten Cees Rozemond en Rico Jalink der by mei harren advokaat Pieter Tuinman.
Reaksje Rie fan Kommissarissen
Foarsitter Jorrit Jorritsma fan de Rie fan Kommissarissen fan SC Hearrenfean jout yn it berjocht fan de klup in earste reaksje op it beslút fan Eisenga: "De RvC heeft de afgelopen drie jaar prima samengewerkt met Luuc. Hij leidt de club rustig en vastberaden, heeft het vertrouwen van de medewerkers en gaat stap voor stap zijn weg. De hele club is hem daarvoor dank verschuldigd."


title: Plysje krijt man by de krage dy't âlde minsken oplichte woe

maintext: Hy die krekt as hiene de minsken in priis wûn en besocht sa om harren hûs binnen te kommen. Sa't it no liket, hat de man yn Noardeast-Fryslân gjin slachtoffers makke. Doe't hy yn Eelde besocht minsken op te lichten, waard hy oanhâlden.


description: Tweintich minsken te wetter by earste dûk fan Fryslân.

title: Gjin nijjiersdûk mar in krystplûns yn Wurdum

maintext: It duorret noch in goede wike foardat we it nije jier yn gean, mar de earste nijjiersdûk is alwer achter de rêch. Yn Wurdum binne se snein al it wetter yn dûkt.


description: Nynke wie as famke gek op sabeareboartsjen. Mar tsjintwurdich moat alles echter as echt. Ek as it giet om sjitspultsjes.

title: Kollum: "Sabeare"

maintext:
Mar tsjintwurdich moat alles echter as echt wêze. Virtual Reality is dêr it bêste foarbyld fan. Doch sa'n VR-bril op en bist yn in oare wrâld. Hokker wrâld ast ek mar wolst, kinst sels útkieze. Oan dyn ferbyldingsfermogen hoechst neat mear te dwaan; alles wurdt mei de hipste technology regele. Noch efkes en ús bern hoege noait mear nei bûten ta om te boartsjen. Wy helje bûten nei binnen.
Dat fûn it bedriuw Skirmworld út Lelystêd gjin goeie ûntwikkeling. Sy wolle bern just efter it byldskerm weihelje. Dêrfoar betochten se in spesjale bernefariant op paintball: Kinderairsoft. Dêrby kinne bern ferskate sjitspultsjes dwaan mei in gewear dat hast net fan echt te ûnderskieden is. It plan wie om in fuotbalfjild yn Aldegea Súdwest-Fryslân as lokaasje te brûken, mar de gemeente skeat it plan ôf om't se de gewearen te realistysk fûn.
Doe't ik de foto fan it jonkje mei it gewear by it Omrop-berjocht stean seach, snapte ik dit argumint wol. It past net; in bern mei in gewear. Fansels, boartersguodgewearen binne der al sûnt minskeheugnis, mar sa'n pears mei read NERF pistoal is dan toch hiel wat oars as dit gewear. Dit is echter as echt.
Ik woe dit jier foar myn sinteklaassurprise sûkeladesigaretsjes keapje, mar ik kaam der achter dat dy dingen al lang ferbean binne om't se bern it ferkearde foarbyld jouwe. Online koe ik se noch wol bestelle, mar doe't wy se op 5 desimber útpakten, blykten de sigaretsjes net langer wyt te wêzen mar allegear ferskillende kleuren te hawwen. Ek siet der gjin filter mear omhinne. It wiene gjin sigaretten mear, mar kleurde toverstokjes.
As sabeare sigaretten net mear meie, meie fjoerwapens dan wol? Mei oare wurden: moat wy ús hjir as folwoeksenen wier sa drok om meitsje of sjogge bern sels it ferskil wol tusken echt en sabeare? Ik wit it net. By ús thús kin de jongste him mear bekommerje om it fersoargjen fan syn online bargen yn it spultsje Minecraft as om it fuorjen fan syn real life goudfisken. Dus sis it mar.
Ik tink dat it idee fan it bedriuw út Lelystêd goed is: bern moatte minder achter de kompjûter sitte en mear nei bûten ta. Mar om se dêr ferfolgens in net fan echt te ûnderskieden pistoal te jaan, dat liket my dan wer wat in minder goed plan. Lit se dan in takke ôfbrekke fan in beam om dêr sels in pistoal fan te meitsjen en al dravend 'pang pang' te roppen. Dat dogge se per slot fan rekken yn ús Nederlânske leger ek. Dus, hoe echt wolst it ha?"


description: Museum Belvédère pakt út. In grutte oersjochtentoanstelling fan skilders, dy't yn de ôfrûne jier yn Fryslân wenne en wurke hawwe. It is in gearwurking mei

title: Tentoanstelling FRYSK: 100 jier skilderkeunst út Fryslân

maintext:
Abstrakt, figuratyf, fan eartiids en no. Fansels Jan Mankes, dy't oan it begjin fan de 20ste iuw syn skilderijen makke yn De Knipe. Of de hjoeddeistige skilder Jonas Snijder, dy't plakken opsiket yn Fryslân en ynspirearre wurdt troch it lânskip.
Brûklien
Der binne 19 brûklienen fan it Fries Museum dy't in plakje krigen ha oan de muorren fan Museum Belvédère. Dat is bysûnder, omdat it Fries Museum tsjin de gewoante yn wurken útliend hat út syn fêste kolleksje 'Ferhaal fan Fryslân'. Oan dizze tentoanstelling FRYSK woe it Fries Museum graach meiwurkje.
Direkteur Kris Callens iepene de tentoanstelling. Yn syn taspraak sei hy dat hy stride wol foar in ferskaat kultureel klimaat en sjocht Museum Belvédère dêryn as partner. Trochdat Museum Belvédère der is, kin it Fries Museum oare, oanfoljende saken dwaan. Hy tinkt dat de gearwurking beide musea sterk makket.


description: Gosse Hiemstra fan Feanwâldsterwâl rekke mei scootmobyl yn 'e sleat. Douwe de Bruin en Gérard Kroese hellen him derút.

title: Hurdegarypsters yn it sintsje fanwege 'heldhaftige' rêdingsaksje

maintext:
It is oan it optreden fan de Hurdegarypsters te tankjen dat Hiemstra it ûngelok oerlibbe en dêrom krigen se tongersdei in oarkonde fan de Maatschappij tot redding van drenkelingen.
De scootmobyl hat it aventoer yn it wetter net oerlibbe, mar Hiemstra hat al wer in nijen ien. "Waar of gjin waar, ik moat der alle dagen even op út."


description: Mei noch ien wedstriid te gean steane de Friezen net by de earste fiif en dat is wol it doel.

title: Djoer ferlies Jong SC Hearrenfean yn beloftekompetysje

maintext:
Yn Zelhem sette Jizz Hornkamp de Friezen nei in kertier spyljen op foarsprong. Xavier Vet makke in kertier letter de gelykmakker.
Nei it skoft skoarden Hornkamp en Vet opnij, mar doe yn de oare folchoarder. In kertier foar tiid makke Stef Nijland de 3-2 en in minút letter waard it troch Delano Burgzorg sels 4-2. Nemanja Mihajlovic makke it mei in rake strafskop noch wol spannend, mar tichterby kaam Jong Hearrenfean net mear.
Net mear yn eigen hân
Jong Hearrenfean stiet no op it achtste plak mei tsien punten út acht wedstriden. Mei noch ien wedstriid te gean is in plak by de earste fiif noch wol mooglik, mar dat ha de Friezen net mear yn eigen hân. Dy lêste wedstriid spilet Jong Hearrenfean thús tsjin Jong Emmen, in direkte konkurrint yn de striid om plak fiif.


description: Yn de Snitser Sporthal wiene de setstannen 25-16, 25-23 en 26-24. Troch de oerwinning giet Snits Zwolle foarby yn de stân.

title: VC Snits stiet gjin set ôf yn subtopduel tsjin Zwolle

maintext:
De Friezinnen begûnen sterk en pakten de earste set ienfâldich: 25-16. Dêrnei gie it in stik dreger. Dochs wie ek de twadde set in proai foar de Snitsers. Mei it lytst mooglike ferskil, dat wol: 25-23.
Yn de tredde set seach Snits lang tsjin in behoarlike efterstân oan, mar dat makken se goed, sadat it letter wer 20-20. Nei't Snits sels op 24-22 kaam wie, wurke Zwolle noch twa wedstriidpunten fuort, mar op 25-24 wie it dochs raak: 3-0.
Roos van Wijnen besoarge de Snitsers fyftjin punten, ûnder oare trije kear mei de service en twa kear troch in blok.


title: Bert Middel beneamd ta lid fan de ried fan kommissarissen fan Caparis

maintext: Bert Middel, âld-boargemaster fan Smellingerlân, is beneamd ta lid fan de ried fan kommissarissen fan wurkfoarsjenningskip Caparis. Middel is no dykgraaf fan it Drintsk-Grinslanner wetterskip Noorderzijlvest. Hy is beneamd op foardracht fan de ûndernimmingsried.


description: Nei meardere dramatyske stjergefallen is it doarp Achlum oanslein. No is der in krystbeam om in bytsje ljocht yn it doarp ta te bringen.

title: In krystbeam foar Achlum nei in dreech jier

maintext:
Ek Rennie van Dijk hong in oantinken yn de beam: in ingeltsje mei op de wjukken de nammen fan de broers en sussen. Njonken it ferlies fan har broer Tsjerk, ferlear se ek har skoansus en de broer fan har sweager. "Der is in hiel soad fertriet, mar it bringt ek wat. It besef dat it libben samar dien wêze kin en dat je derfan genietsje moatte."
Rennie van Dijk hat ûnderfûn hoe hecht oft de Achlumer doarpsmienskip is. "Nei de tsjinst fan Tsjerk kamen we thús en stie der in panne mei snert op it oanrjocht. Samar".


description: Dat sei deputearre Klaas Kielstra woansdeitemoarn yn antwurd op fragen fan 50+, PvdA en ChristenUnie.

title: Provinsje beslút noch net oer nij Cambuurstadion: guon stikken ûntbrekke

maintext:
Gemeente hâldt fol
De gemeente Ljouwert hâldt fol dat de relevante stikken oer de nijbou fan it Cambuurstadion nei de provinsje stjoerd binne. It provinsjebestjoer hat de stikken beslist krigen. Dat seit in wurdfierder fan de gemeente Ljouwert. Neffens de gemeente leit de fout dus by de deputearren, en net by de gemeente.


description: De man fersette him sneontenacht sa bot by syn oanhâlding, dat de plysje pepperspray brûke moast. De rjochter traktearre him op in boete.

title: Dokkumer (27) mislediget plysje en krijt boete

maintext: In 27-jierrige man út Dokkum is sneontenacht oanhâlden, nei't er de plysje misledige hie. De man en in 28-jierrige stêdsgenoat waarden in kafee útset nei't se foar opskuor soargen. Beide manlju bleaune dêrnei lykwols by de kroech omhingjen.


description: De Wikelse makke har debút in 2006 en waard wrâld- en olympysk kampioen op de ploege-efterfolging.

title: Oeuvrepriis foar reedrydster Marrit Leenstra

maintext:
Yn de turbulinte karriêre fan Leenstra waard sukses ôfwiksele mei teloarstellingen. Yn 2006 ried se har earste wrâldbekerwedstriid, mar har echte trochbraak wie op it NK ôfstannen yn 2008, wêr't se it tredde plak op de 1.500 meter helle. Itselde jier wie se de topper op it NK en WK junioaren.
Flok fan it fjirde plak
Fan 2011 ôf makke sukses mear plak foar teloarstellingen: Leenstra einige krekt wat te faak krekt njonken it poadium. Dat wie in grutte frustraasje foar Leenstra, mar ek foar de fans dy't mei har meilibben. Dêrom wie it feest allinnich mar grutter, doe't Leenstra op de Olympyske Spelen yn Pyeongchang ôfrekkene mei dat fjirde plak en de brûnzen medalje op de 1.500 meter wûn.
Yn de simmer fan 2018 joech Leenstra oan te stoppen mei reedriden.
Titels
Leenstra waard trije kear wrâldkampioen op it ûnderdiel ploege-efterfolging. Yn 2014 wûn se olympysk goud en yn 2018 olympysk sulver op de ploege-efterfolging. Yn 2018 wûn se ek olympysk brûns op de 1.500 meter.
Ek helle se ferskate nasjonale titels.
Oeuvrepriis
De Oeuvrepriis wurdt al sûnt 1974 útrikt. Doe hjitte it noch de sportwisselprijs. Atje Keulen-Deelstra wie de earste dy't de priis ûntfong. Mar ek reedriders as Jeen van den Berg, Falko Zandstra, Rintje Ritsma en Sven Kramer ha de priis yn it ferline krigen.


description: Hichtepunt wie de smûke stâl. Dêr wie, tusken it strie en de waarme bisten, ek plak foar Joazef, Maria en poppe Jezus.

title: Kollumer hartekamp omtsjoend ta krystmerk

maintext:
Boppe it fjoer hong in pot mei snert, de skiep sochten wat beskutting tsjin de hurde wyn mei help fan de harders, en yn de gesellige tinte wie allerhande guod, as lekkernijen, kryststikjes en keunstniverheid te krijen.
Hichtepunt wie de smûke stâl fan it hartekamp. Dêr wie, tusken it strie en de waarme bisten, ek plak foar Joazef en Maria en foar poppe Jezus yn de kribbe. In ingelekoar makke it mearke-eftige krystplaatsje hielendal kompleet. It hartekamp sels en de organisearre krystaktiviteiten binne in inisjatyf fan Pleatslik Belang yn Kollum.


description: De gemeente wol ynwenners en ûndernimmers belûke by it opstellen fan in takomstfisy op it mêd fan klimaatferoaring en fergrizing.

title: Dantumadiel wol mei har ynwenners yn petear oer de takomst

maintext: Dantumadiel wol mei de befolking foarútsjen foar in perioade fan tsien jier. Hoe't dat dan krekt gean sil, is noch net bekend. De gemeente komt noch mei in plan fan oanpak. Begjin takom jier wurdt dat plan foarlein oan de gemeenteried.


description: De beloften fan Sportklup Hearrenfean ha moandei op eigen fjild mei 0-2 ferlern fan Jong FC Emmen.

title: Jong Hearrenfean troch thúsferlies definityf net nei kampioenspûl

maintext:
Al nei seis minuten spyljen kaam Hearrenfean op efterstân. Jafar Arias skoarde foar Jong Emmen. Hearrenfean hie winne moatten om noch in kânske te hâlden op in top fiif-klassearring, mar dat slagge dus net. Yn de lêste minút fan de wedstriid makke Kasper Oldenburger de 0-2. Emmen pleatst him troch de winst wol foar de kampioenspûl.
Yn de twadde seizoenshelte moat Jong Hearrenfean no om liifsbehâld stride yn de saneamde degradaasjepûl. Dêryn dogge de lêste fiif út de kompetysje fan Jong Hearrenfean mei, plus de ûnderste fiif út in oare kompetysje.
Jong Cambuur
Tiisdei spilet Jong Cambuur noch thús tsjin de beloften fan De Graafschap. De Ljouwerters binne ek al kânsleas foar in plak by de earste fiif. By winst hellet Cambuur de Hearrenfean-beloften noch wol yn.


description: It waard 29-20 yn it foardiel fan de thúsploech, dy't troch de oerwinning fierder útrint yn it klassemint.

title: LDODK giet ûnderút tsjin better PKC

maintext: De wedstriid tusken LDODK en PKC wie dizze wike de 'Wedstriid fan de wike' by Omrop Fryslân. Alle wiken stiet op radio, telefyzje en online in bysûndere sportwedstriid sintraal. Fan kuorbal oant amateurfuotbal en fan betelle fuotbal oant shorttrack: alles komt foarby. Der wurdt yn de oanrin ekstra omtinken jûn oan de wedstriid, dy't ferkeazen is ta 'Wedstriid fan de wike'. De úteinlike grande finale, de wedstriid sels, is online te folgjen op Omropfryslan.nl en yn de Omrop-app. Somtiden live en oars as gearfetting werom te sjen.


description: De drone hie krekt de lâning ynset nei it heliplatfoarm op it eilân, doe't it fan tachtich meter hichte nei ûnderen foel en yn it wetter stoarte.

title: 'Medisinedrone fljocht op wei nei Skiermûntseach Waadsee yn'

maintext:
De drone hie op dy datum krekt de lâning ynset nei it heliplatfoarm op it eilân, doe't it fan tachtich meter hichte nei ûnderen foel en yn it wetter stoarte. De drone bleau driuwen en koe rap troch in bergingsskip oppikt wurde. It gie nei alle gedachten om in minsklike fout, wêrby't it ûntwerp fan de betsjinningsapparatuer in rol spile.
Under de testflechten hat de drone gjin lading oan board. De proef mei de medisinedrones is in inisjatyf fan it ministearje fan Ynfrastruktuer en Wettersteat, de UMCG Ambulancezorg en de ANWB.


description: Ein ferline jier sleat boartersparadys Ballorig de doarren fan Aeolus yn Seisbierrum. No wurdt de ynventaris fan de glêzen pyramide ferkocht.

title: Folsleine ynboel Aeolus Seisbierrum fia feilingwebside yn 'e ferkeap

maintext: Boarterstastellen, de ballebak, treintsjes, replika's fan fjoertuorren en noch folle mear. Alles is te keap op de feiling fan it fallite boartersparadys Aeolus yn Seisbierrum. Dy online feiling by Troostwijk Veilingen is tongersdei begûn en duorret oant en mei 18 desimber. Op de 17e kin it guod besichtige wurde.


title: FIDEO: Natuerdetektive giet op syk nei de Noardske Falk

maintext: Yn ús natuerrige de Natuerdetektive stiet ditkear de rapste fûgel fan de wrâld sintraal. Natuerferslachjouwer Remco de Vries krijt ien kear yn 'e moanne in opdracht en moat dy dan útfiere. Dit kear is it in syktocht bûten de natuergebieten.


description: Dy is levere troch Biolease, dy't ek soarget foar it ûnderhâld. De ynstallaasje lei troch subsydzjeproblemen al in skoft stil.

title: Nije biogasynstallaasje yn gebrûk naam op de Dairy Campus yn Ljouwert

maintext:
It is de bedoeling dat Biolease de kommende jierren noch ferskate biogasynstallaasjes yn gebrûk nimt, seit Erik Brouwer, direkteur fan Biolease. De earste al oer in pear moanne yn Luttelgeest.
By de iepening waard troch ferskate partijen útlein dat it CO2-neutrale biogas yn de takomst noch in grutte rol spylje sil by it oplossen fan it enerzjyfraachstik. It gasnetwurk yn Nederlân is fan hege kwaliteit. Net alle hûzen yn Nederlân kinne fan it gas ôf, fertelt Bouwe der Boer, enerzjyambassadeur fan de provinsje Fryslân. Ek fabriken en frachtauto's sille de kommende tiid foar in grut part noch fan gas gebrûk meitsje moatte.


description: Ferkear moast snein rekken hâlde mei hinder troch wetter op de dyk. Dat is lykwols fuorthelle en de stikkene pomp is wer makke.

title: Rydstroken ûnder akwadukt Harns wer iepen

maintext: Alle rydstroken ûnder it akwadukt yn de N31 by Harns binne wer iepen. Troch in stikkene pomp lei der snein oan beide kanten fan de dyk in flinke plasse wetter. Ferkear moast dêrom rekken hâlde mei fertragings, om't der mar ien rydstrook beskikber wie. It probleem is lykwols wer ferholpen, meldt Rykswettersteat.


description: Se ha him yn de nacht fan sneon op snein oppakt yn syn eigen wenplak. Hy kin no syn selstraf útsitte.

title: Plysje hâldt Drachtster oan dy't noch 28 dagen sitte moast

maintext:
De plysje hat in 43-jierrige man út Drachten oanholden op de Westerwird yn syn wenplak. Dat diene se yn de nacht fan sneon op snein.
De man hie noch in selstraf fan 28 dagen iepenstean. Dy sit er no út, want hy is wer opsletten.


description: It eardere sintrum foar deibesteging drige in rotte kies te wurden yn it doarp. De nije eigener sil it gebou foarearst brûke as wenhûs.

title: Greidhof yn Reduzum nei njoggen jier leechstân ferkocht

maintext:
Doarpsbelang Reduzum hat him ynset foar in nije bestimming fan it gebou en no liket it sa fier te wêzen. De nije eigener komt der yn te wenjen mei syn famylje. Hy wurket yn it spesjaal ûnderwiis en mooglik wol hy dêrmei ek wat dwaan yn Reduzum.
Earder hie doarpsbelang de gemeente Ljouwert frege, om te helpen de ferkeap fan it gebou te stimulearjen. Bygelyks mei it feroarjen fan de bestimming fan it gebou.


description: De Friezinnen hiene lang útsicht op in punt, mar yn de lêste tweintich minuten skoarde Ajax trije kear.

title: Froulju SC Hearrenfean ferlieze yn slotfaze fan Ajax

maintext:
Yn de earste helte gie it aardich gelyk op en krige Hearrenfean ek in pear bêste kânsen. Mei troch in knappe rêding fan Ajax-keepster Lize Kop bleau it 0-0. De skoft duorre langer as pland, want de ljochten foelen út.
Doe't de twadde helte einliks begûn wie, wiene de Amsterdammers sterker. Dochs hold Hearrenfean it lang fol, mar yn de santichste minút makke Lucie Akkerman de 1-0. Se tikke de bal by de twadde peal binnen, nei't in frije traap fan Marthe Munsterman ferlinge waard. Eshly Bakker makke koart dêrnei mei in folly de 2-0 en troch in raak ôfstânsskot fan Munsterman waard it 3-0.
Troch it ferlies sakket Hearrenfean nei it sânde plak. Takom freed spilet Hearrenfean thús tsjin de nûmer twa, FC Twente.


description: De nije koälysje hat mei 23 fan de 29 sitten in útsûnderlik grutte mearderheid.

title: Fiif partijen yn kolleezje Noardeast-Fryslân: CDA, FNP, S!N, CU en VVD

maintext: Der komt in kolleezje fan fiif partijen yn de nije gemeente Noardeast-Fryslân: CDA, FNP, S!N, ChristenUnie en VVD. Dat is it advys fan ynformateur Theo Joosten. Hy hat mei alle acht fraksjes praat.


description: De famylje fan Johan de Haan wie ien fan de grutte winners. Sels kocht er in Ferrari.

title: Miljonêrs Eastermar yn dokumintêre: "Ik wie al gelokkich, mar ik bin wol hiel bliid mei myn Ferrari"

maintext:
It wiene de âlders fan De Haan dy't 18 miljoen wûnen. "We binne mei fjouwer bern en we binne no allegear miljonêr. De âlders kinne wol op de sinten sitte, mar dat hat ek gjin doel."
"Begjinst dy wol te realisearjen: wat ha we hjir eins wat by de ein", laket De Haan. Syn âlders wolle it leafst net mear yn de publisiteit. "Minsken sjogge dy dochs oars oan."
"Hoe giest mei soks om?"
Programmamakker Johanna Brinkman fan Omrop Fryslân hat ûnder oare De Haan in jier lang folge. Yn har dokumintêre 'Eastermar' lit se sjen wat de miljoenen mei it doarp dien ha. "Ik hie ferwachte datst it folle mear útstriele soest datst jild hast en miljonêr bist", seit se. "Mar it is dy, Johan, ek oerkaam. Ik fûn it fassinearjend om te sjen hoe'tst mei soks omgiest. Joust it direkt út of just net?"
Makket jild gelokkich?
"Je wurde der wol gelokkich fan", seit De Haan. "Mar hjirfoar wie ik ek al gelokkich." Dochs feroaret der wol it ien en oar: "Der binne minsken dy't oars nei my sjogge. Mar de famylje makket by my it gelok."
Wat De Haan ek gelokkich makket is syn nije auto: in Ferrari.


description: It hynsteteäterstik is dizze krystdagen yn twa dielen te sjen by Omrop Fryslân.

title: Omrop TIP: De Stormruiter

maintext: Grut oankundige binnen Ljouwert-Fryslân 2018: de teäterfoarstelling De Stormruiter. Dat waard mear as wiermakke: de útfiering wie grut. It teäterstik fan regisseur Jos Thie wie folslein útferkocht. Mar goed nijs foar wa't it mist hat of nochris sjen wol: yn twa dielen is it dizze feestdagen nochris te sjen by Omrop Fryslân.


description: It eardere boartersparadys en doch-sintrum gie ferline jier ticht, om't de ûnderhâldskosten te heech wiene.

title: Ynboel fan Aeolus smyt goed in ton op


description: It Smouthûs yn Frjentsjer is it plak dêr't de minsken tenei wêze moatte.

title: Sosjale tsjinst Noardwest-Fryslân sit tenei op ien plak


description: Fryslân wol yn 2020 20% minder enerzjy brûke as yn 2010. Mar dêr komt oant no ta net folle fan telâne.

title: Fryslân hat flinke efterstân as it giet om enerzjydoelstellings

maintext:
Tsjeard Hofstra
Yn it ramt fan it nasjonale klimaatakkkoart dat der ein dizze wike lizze moat, praat Omrop Fryslân de kommende dagen mei deskundigen oer de trije sektoaren, dêr't de besparring net fan de grûn komt. As earste is Tsjeard Hofstra oan bar. Hy is wurksum by duorsumensorganisaasje Urgenda en bekend fan de Elfwegentocht fan ôfrûne simmer.
Hofstra wurket ek in dei yn 'e wike foar Circulair Friesland, in organisaasje dêr't bedriuwen, oerheid en kennisynstellings gearwurkje op it mêd fan duorsumens. Hofstra is spesjalist ferkear en ferfier. Hy fynt dat we foaral sels oan de slach moatte om enerzjy te besparjen op 'e dyk.


description: It topduel tsjin Herentals fan takom saterdei kin net trochgean. In bedriuw docht no ûndersyk nei de konstruksje fan de hal.

title: UNIS Flyers rekkenet foar it wykein op dúdlikheid oer iishockeyhal

maintext:
"Elke dei dat we it earder witte, is better foar ús", seit Hoekstra. "Ek foar de jeugdteams, want dy bern wolle ek graach it iis wer op." It earste kin yn de Alvestêdehal yn Ljouwert traine, mar foar de jeugd is dat dreger te regeljen. "Dat binne tweintich teams. Dy kinne je net samar yn Ljouwert delsette."
Wedstriid fan saterdei wurdt útsteld
En it earste team fan UNIS Flyers kin dus wol traine yn Ljouwert, foar de wedstriden wurdt it dreger. "We ha goed kontakt mei de Capitals (de iishockeyklup yn Ljouwert, red.) om dêr ien of twa kompetysjewedstriden te spyljen. Mar we moatte wol in hiel senario meitsje foar ús kompetysjeskema. Saterdei soene we tsjin Herentals spylje, mar dy giet earst net troch. Dat is spitich, want it wie in topduel yn de BeNe League. Beide teams ha noch net ferlern. Dat soe saterdei 2.500 minsken betsjutte, foar ús in grutte aderlating dus."
Mei de oplossing om in pear wedstriden yn Ljouwert te spyljen, kin UNIS Flyers it noch even útholde. "Oant ein desimber kinne we, mei 'horten en stoten', yn prinsipe yn de kompetysje bliuwe."
Utkomst ûndersyk is ûnwis
Wat út it ûndersyk komt, bliuwt rûswurk foar Hoekstra. "It kin alle kanten op. De kommende dagen moat alles helde wurde."


description: De slachtoffers binne oerbrocht nei de sikehuzen Nij Smellinghe yn Drachten en it UMCG yn Grins. De plysje docht ûndersyk nei it ûngelok.

title: Trije minsken reitsje ferwûne by slim ûngelok op A7 by Drachten

maintext: By in slim ûngelok op de A7 fan Grins nei It Hearrenfean binne moandeitenacht by Drachten trije minsken ferwûne rekke. In auto mei fjouwer ynsitters botste troch noch ûnbekende oarsaak efterop in frachtwein en bedarre dêrnei yn de fangrail.


description: De mannen ha in draaiend rêd makke. By in loadske op De Jouwer teste se oft alles klear is foar âldjiersdei.

title: HEA! It karbidkanon fan Terherne is ferbean, mar der is in nij apparaat

maintext:
Op âldjiersdei klinke rûnom yn de provinsje de knallen fan karbid. Ek yn Terherne. Dêr is de sjitterij op âldjiersdei hast in kompleet festival wuden, mei iten, drinken, en muzyk.
De karbidploech is no al oan it oefenjen. Foarich jier hiene se in grut kanon, mar dat is ferbean. Dus no moatte se wer werom nei de molkbussen. En om dat spesjaal te meitsjen, ha se in draaiend rêd makke. By in loadske op De Jouwer teste se oft alles klear is foar de grutte dei.


title: Sulveren biskopsmunt opgroeven by stedhûs fan Boalsert

maintext: By it stedhûs fan Boalsert is nei archeologyske opgravingen resintlik in bysûndere munt fûn. It giet om in sulveren biskopsmunt, dy't nei alle gedachten út de tolfde iuw komt.


description: Op it eigen sportpark De Bosk ha de Fryske fuotballers mei 2-0 wûn fan SteDoCo út Súd-Hollân.

title: Winst foar de Harkemase Boys nei betiid doelpunt fan Henny Bouius

maintext:
De earste kâns fan de wedstriid waard fuortdaliks in doelpunt. Oanfierder Henny Bouius krolle de bal kreas achter de Súd-Hollânske doelman Mark Smith. In protte mear kânsen wienen der net yn de earste helte.
Yn de twadde helte skoarden de Harkemase Boys opnij in betide goal. Yn de 47ste minút sette Robert Stelpstra de stân op 2-0. It wie syn tsiende doelpunt fan it seizoen, en de lêste goal fan de wedstriid.
ONS Snits ferliest útwedstriid fan VVOG
Yn deselde difyzje hat ONS Snits de trije punten lizze litten yn Hurderwyk. Tsjin VVOG waard it 2-1. It earste doelpunt wie fan Rihairo Meulens fan VVOG.
VVOG wie eins de hiele wedstriid de boppelizzende ploech. Der wie wol in grutte kâns foar Martijn Barto fan ONS, mar dat skot waard keard troch de doelman fan Hurdweryk.
Yn de rin fan de earste helte waard ONS sterker. VVOG moast ferdigenje. Serge Fatima koe foar ONS de 1-1 de goal yn knikke. Mei in likense stân sochten de beide ploegen de klaaikeamers op.
Nei de rêst hie VVOG de kontrôle. Kânsen kamen der net. Oant de lêste tsien minuten fan de wedstriid. Doe skoarde Desmond Sturing nei in hurd skot. Hy bepaalde de einstân. 2-1.


description: Dúdlikens oer jild en regels, fernijing en gearwurking tusken ferieningen is it doel fan de gemeente.

title: Waadhoeke lit ynwenners meitinke oer rol gemeente yn sport en beweging


description: Bilker wie boargemaster sûnt 2001. De ried is him tige tankber foar syn wize fan liedingjaan.

title: Boargemaster Bilker is beneamd ta Eareburger Kollumerlân

maintext: By it ôfskied fan boargemaster Bearn Bilker fan Kollumerlân c.a. hat er de Earepinning fan de gemeente krigen. Hy hat boargemaster west sûnt 2001. De ried is Bilker tige tankber foar syn wize fan liedingjaan.


description: Mei Fokke en Sukke tekener Jean-Marc van Tol wurdt 'De Staat van Nederland' bepraat.

title: LIVE: Jean-Marc van Tol yn IepenUP

maintext:
Hoe stiet ús lân derfoar? Is der ôfstân tusken wat der écht bart en wat der yn de media toand wurdt? En kin in cartoon ea ferbean wurde? Oan de hân fan cartoons, fideofragminten en de aktualiteit wurdt it antwurd op dat alles socht.
Fierder komt it 25-jierrich bestean fan Fokke en Sukke oan bar, striptekenjen yn it algemien en it keningshûs. Ek Asing Walthaus komt del. Hy hat tal fan Fokke en Sukke's ferfryske. De poëzy komt fan de stedsdichter fan Grins: Lilian Zielstra en de muzyk fan rapper Louis Pedro.


description: It Fryske Gea kapt 27 iken yn it Rysterbosk dy't troch âlderdom oan de ein binne.

title: Beammen Rysterbosk wurde kapt

maintext: Natuerorganisaasje It Fryske Gea begjint yn jannewaris mei de lêste faze fan it kappen fan beammen oan de Enkhuizerlaan yn it Rysterbosk. It giet om de lêste 250 meter fan de leane fan yn totaal mear as in kilometer lingte. Der wurde 27 fan de 38 ikebeammen fuorthelle.


description: De opfang hat beslute moatten om foarearst gjin seehûnen op te fangen. Grutste reden is dat it haad opfang fuort is.

title: Seehûne-opfang op Skylge moat foarearst ticht

maintext: De seehûne-opfang op Skylge is foarearst ticht. De opfang hat beslute moatten om foarearst gjin seehûnen op te fangen. Grutste reden is dat it haad opfang Tiny Thoma fuort is.


description: Dit kear komme der keamers net njonken it MCL, mar yn it Ljouwerter sikehûs sels.

title: Waadeilannen sykje oplossingen foar famylje fan sike eilanners

maintext: It is noch net wat it wie, mar famylje fan sike eilanners hat foar de koarte termyn wer keamers dêr't sy ferbliuwe kinne op de fêste wâl. Dit kear net njonken it MCL, mar yn it Ljouwerter sikehûs sels. It giet om sân keamers. Dat is dúdlik wurden yn in petear tusken it sikehûs en bestjoerders fan Flylân en Skylge.


description: It seizoen sette foar him útein foar Thialf, mei aardich wat krityk op it iis. Mar ôfrûne wykein sneuvele it iene nei it oare rekôr.

title: Thialf-iismaster Beert Boomsma nei wykein fol rekôrs: "It iis is no hoe't we it ha woene"

maintext:
Hoe bliid binne jo?
It giet hartstikke bêst sa, we ha wol mindere tiden hân.
Is dat net wat in understatement? It wie dochs fantastysk iis!
Ja, mar mei it kwalifikaasjetoernoai fan de wrâldbeker hienen we it eins al op de rit. We ha dêrfoar oanpassingen dien oan de wetterynstallaasje. Tusken it kwalifikaasjetoernoai en ôfrûne wykein ha we dy oanpassingen definityf makke. En dit is it resultaat.
De krityk wie earder dit jier net om 'e nocht. Wat die dat mei jim?
Eins begûn it al mei de Olympyske Spelen yn Pyeongchang. Dat hat ús fan it tredde plakje ôf skood op de list fan rapste banen. Dus dan bist al in bytsje grimmitich yn de bealch. Wylst we wisten dat it iis yn Thialf net sa wie as we woene. We ha acht moannen lang ûndersyk nei it iis dien, ynklusyf de oanpassingen en de ynvestearringen. It is no hoe't we it ha woene.
Jim wisten dus wêr't it earder oan lei, mei de problemen, mar de bûtenwrâld hie de mûle mar iepen. Hoe dreech is dat?
It is hielendal net slim dat der krityk is op it iis. Ik ha it leafst dat se by my komme, want dan kinst klankbuordzje. Moatst ek wer net tsien riders tagelyk ha, want dy ha allegear in ferskillende miening. Mar we wisten sels ek dat it net optimaal wie. Dat hat in hiele syktocht west. We ha sein: jou ús even tiid. As it klear is, dan is it wer op-en-top. Dat ha we sein en sa ha we it dien.
Jo hiene it oer oanpassingen yn it wettersysteem. Wat ha jim krekt feroare?
Der siet in komponint yn, dat die wat yn it wetter. Mar dat woene we der just net yn ha. Dat komponint ha we derút helle en ferfong troch in nij eksimplaar.
Kin it noch rapper?
Dat tinke we sels wol, want dit is eins de basis. Ik, en it hiele team fan iismasters, tinke dat it noch wol hurder kin, ja.
Op it NK oer twa wiken al?
It NK komt miskien noch wat te betiid. We ha in stabile flier. Foardat we de folgjende stap dogge, dêr giet wat tiid oerhinne. Dat moatte we earst opnij ûndersykje.
Mar it giet dus better. Dat hat in soad gebak koste dit wykein?
Ik bin in pear kilo groeid, ja!


description: De 62-jierrige Atsma sit al sûnt 2015 yn de Earste Keamer. Hy stie doe op it alfde plak yn de list.

title: CDA set Joop Atsma op twadde plak yn kieslist Earste Keamer

maintext: Joop Atsma út Surhústerfean is troch syn partij, it CDA, op it twadde plak set fan de kieslist foar de Earste Keamer. De 62-jierrige Atsma sit sûnt 2015 yn de Earste Keamer. Hy stie doe op it alfde plak yn de list.


description: De ynfaller kaam foar it earst dizze sealkompetysje yn aksje nei lang blessuereleed. Hy makke der yn de lêste sekonden 24-24 fan.

title: André Zwart besoarget LDODK it nipperke in punt tsjin KZ

maintext:
De twadde helte gie op en del. KZ komt twa goals foar, mar LDODK koe de skea reparearje.
André Zwart kin it noch
André Zwart kaam foar it earst dizze sealkompetysje yn it fjild nei lang blessuereleed. Hy is it noch net ferleard en makke der 18-17 fan. Dêrnei skoarde ek Marjolijn Kroon en dêrmei like LDODK de wedstriid yn hannen te nimmen.
Neat wie minder wier. Op de stân 23-23 skoarde Alwin Out foar KZ: 23-24 en noch sân tellen op 'e klok. Trije tellen letter makke André Zwart dochs noch de lykmakker.
Soer puntferlies
Foar de neutrale taskôger in terjochte lykspul, foar it ambisjeuze LDODK soer puntferlies. By winst hie LDODK nammentlik dield earste stien yn de Kuorbal League. No bliuwt de ploech op it fjirde plak, mei ien punt minder as de trije koprinners.


description: De stân is noch wol leger as normaal yn dizze tiid fan it jier, mar sil de kommende dagen gau tanimme, binne de ferwachtings.

title: Lang om let koade grien foar wetterstân grutte rivieren

maintext:
Tongersdeitemoarn fierde de Ryn by Lobith 1.300 kubike meter wetter per sekonde ôf en dat is folle mear as moannen oanien it gefal west hat. Rykswettersteat ferwachtet oer in wike in pyk yn de wetterôffier fan de rivieren. Dat betsjut dat der op de Waal, de drokst befarren rivier fan Europa, dan wer in fardjipte is fan goed trije meter. Skippen kinne dus mear lading meinimme.
De Iselmar
No't de rivieren mear wetter ôffiere kinne nei see, sil it sâlt wurden fan swiet wetter yn it westen fan it lân ôfnimme, sa seit Rykswettersteat. It duorret noch moannen foardat it sâltgehalte yn de Iselmar wer op in normaal peil is.
Warskôging
Of de hegere wetterstân oanhâldt, is op grûn fan it feroarjende waarbyld noch net te sizzen. As it yn Dútslân en Switserlân net reinen bliuwt, kin it op 'e nij leechwetter wurde. Rykswettersteat bliuwt skippers op it stuit warskôgjen foar plakken mei leechwetter.


description: Google makket oan de ein fan it jier allerhande listjes bekend, wêrûnder ek de list mei meast googele saken yn Fryslân.

title: Wêr hawwe Friezen yn 2018 it measte op googele?

maintext:
Yn de list fan Fryslân fan dit jier binne in pear dúdlike tema's werom te finen. Sa spilet Kulturele Haadstêd in wichtige rol yn de meast brûkte syktermen fan 2018. De Reuzen fan Royal de Luxe, dy't yn augustus hûnderttûzenen minsken nei de Fryske haadstêd lutsen, binne op in tredde plak werom te finen. Sy moatte dy oare 'Reus fan augustus' krekt foargean litte: Maarten van der Weijden. Yn syn poging om alle alve Fryske stêden non-stop bydel te swimmen rekke er in soad minsken, en dat is werom te sjen yn de sykresultaten fan Google.
Dy oare grutte hit fan Kulturele Haadstêd 2018, De Stormruiter, hat ek in plakje yn de top 10 bemachtigje kinnen. De teäterfoarstelling is werom te finen op in njoggende plak. Kulturele Haadstêd sels is it lykwols net slagge om de top tsien te berikken.
Celebrities
Njonken Kulturele Haadstêd is der in oare trend werom te finen yn de Googlelist fan Fryslân: wy binne hjir tige belutsen by ferneamde minsken. Njonken akteur Dave Mantel, binne ek de Sweedske DJ Avicii (ûnferwachte ferstoarn yn april fan dit jier), sjongeres Glennis Grace (kaam oant de finale fan de TV-show America's Got Talent) en Dapheny Oosterwolde (de freondinne fan Dave Mantel) werom te finen yn de top tsien.
En as wy hiel earlik binne falle de boeren fan Boer zoekt Vrouw miskien ek wol ûnder de term 'celebrity'. De hearen en dames fan it datingprogramma steane op nûmer fiif yn de top 10 fan Fryslân.
Frysk
Is der dan hielendal neat echt Frysk werom te finen yn de list? Jawol! It skûtsjesilen hat de top tsien helle, en is yn Fryslân it achtste meast sochte wurd op Google. Fierder is de iennige oare sportsykterm yn de top tsien de 'Olympische Winterspelen'. Dizze waarden oan it begjin fan dit jier organisearre yn Súd-Koreä.


description: Binnen in jier is de Straatprijs fan de Nationale Postcode Loterij foar de twadde kear fallen yn Dronryp.

title: Postcode Loterij-priis fan mear as twa ton falt yn Dronryp


description: It keunstwurk is in stielen frame, dat bestiet út tûzenen reagearbuiskes mei persoanlike ferhalen.

title: DNA-keunstwurk ferhuzet nei Friese Poort

maintext:
It frame hat 96 ramen en in omfang fan 5×5×5 meter. It hat yn it Kulturele Haadstêdjier yn it Stedskantoar stien. Minsken koene in reagearbuiske folje mei in persoanlik ferhaal. Alle buiskes ha in plak krigen yn it keunstwurk en foarmje sa mei-inoar it DNA fan Ljouwert.
Begjin 2019 hellet it bedriuw Mannen van Staal it keunstwurk útinoar. Sy ha earder ek it frame makke. De buiskes wurde bewarre yn it Historisch Centrum Leeuwarden. It frame giet nei it gebou fan ROC Friese Poort oan de Anne Wadmanwei.
Slút perfekt oan by opliedingen
Dêr binne benammen technyske opliedingen. Se sochten dêr nei in nije 'architecturale invulling' foar in wurkpleats. "De staalconstructie van het kunstwerk sluit perfect aan bij het high-tech-karakter van de opleidingen", fertelt arsjitekt Harm Tigchelaar.


description: Dat sizze sifers dy't de Volkskrant sammele hat. De krante hat in fergeliking makke op grûn fan it oantal meldingen op 1.000 ynwenners.

title: Ljouwert is Fryske koprinner by lûdsoerlêst

maintext:
Ljouwert stiet dan oan kop mei 65 meldingen. De measte klachten geane oer oerlêst fan de buorlju. Lanlik docht bliken dat dat oantal klachten tanimt, omdat minsken mei psychyske problemen of in geastlike hendikep folle langer yn in gewoane wenning bliuwe.
Yn Fryslân nimme de Waadeilannen in bysûndere posysje yn, sa docht bliken út de sifers fan de Volkskrant. Op Flylân en Skylge wurdt in protte klage oer it lûd fan de hoareka. De measte klachten binne der yn de simmerjûnen en - nachten.
Fjoerwurk
Ein desimber is der in lytse pyk te sjen fan lûdsklachten. Dat komt troch it yllegaal ôfstekken fan fjoerwurk.
It leechste tal klachten is neffens De Volkskrant te finen yn Kollumerlân: 13,8 op 1.000 ynwenners.


description: Darter Danny Noppert debutearret freedtejûn op it grutte wrâldkampioenskip darten yn Londen. De Jouster nimt it op tsjin Royden Lam út Hong Kong.

title: Danny Noppert foar WK-debút: "Net te leauwen dat ik hjir stean"

maintext:
Dream
Dat Noppert no as earste Fries útkomt op it WK yn Alexandra Palace yn Londen, is foar him in dream dy't útkomt: "Fjouwer jier lyn as ik dêroer neitocht, doarde ik der net iens oer te dreamen. En no stean ik der gewoan. Dat is net te leauwen eins." Mocht Noppert de earste ronde troch komme, wachtet sneontemiddei de Dútser Max Hopp. It soe foar de Jouster moai wêze as hy ek dy wedstriid wint, want dan mei er it yn de tredde ronde mooglik opnimme tsjin Michael van Gerwen. Mar, safier is it noch net. Noppert hat der yn alle gefallen in soad nocht yn. "Ik sjoch der echt nei út. Ik sit goed yn myn fel en bin der klear foar. Senuweftich bin ik net, ik soe it sûne spanning neame wolle."


description: Mei syn maat Matwé Middelkoop wûn er mei 5-7, 6-2 en 10-8 fan Scott Griekspoor en Botic van de Zandschulp.

title: Ljouwerter Sander Arends wint NK tennis yn it dûbeldspul

maintext: Tennisser Sander Arends fan Ljouwert is sneintemiddei Nederlânsk kampioen wurden. Yn de finale fan it dûbeldspul wie hy, tegearre mei Matwé Middelkoop, mei 5-7, 6-2 en 10-8 te sterk foar Scott Griekspoor en Botic van de Zandschulp. Arends is de earste Fryske nasjonaal kampioen ea.


description: Moandeitejûn 24 desimber waard de krystnacht yn Sportstad Heerenveen rjochtstreeks útstjoerd op omropfryslan.nl.

title: FIDEO: Krystnacht yn Sportstad Heerenveen

maintext: Tema fan de fiering wie Tink net swart wyt. Der wie in koar fan sa'n 200 man, in bernekoar en solosang fan Yvonne Lanser fan It Hearrenfean. Fierder hâlde dûmny Anne-Meta Kobes in koarte oertinking oer it tema.


description: It wie in útsûnderlik jier foar de boezembehearders. Wie begjin 2018 te wiet, no is der noch de striid tsjin de gefolgen fan de drûchte.

title: Jier fol ekstremen set Wetterskip Fryslân op de kaart

maintext:
Bereiningsferbod wie in dreech beslút
Doe kaam it momint dat der sjoen wurde moast nei it ferbrûk. Yn Fryslân waard it beslút naam om in foar in part in bereiningsferbod yn te stellen. Gerslân mocht net mear bereind wurde. Bouboeren mochten noch al bereine, mar dan allinnich jûns nei tsien oere en foar moarns acht oer. Schaper: "Dat wie in dreech beslút. Ik ha begrutsjen hân mei de boeren dy't lêst hiene fan it ferbod. Harren belangen waarden skeind. Mar skea oan de risping troch drûchte is net foar te kommen. Stelle je dan sa'n ferbod yn, dan ûntnimme je minsken de hoop noch wat dwaan te kinnen oan in gewaaks. Mar it koe net oars en dat wie gjin maklik beslút."
Dat smiet ek lilke reaksjes op fan boeren, seit Schaper: "Ja, se freegje har ek ôf wêrom't it gerslân net bereind wurde mei, mar de bollefjilden bygelyks al. Dat hat dan te krijen mei it ekonomyske belang. Sa ha we dat regele yn Nederlân. Gers hat minder wearde as bollen. Dat docht sear by ien dy't net bereine mei, wylst syn buorman dat al mei."


description: Ireen Wüst hat sneontemiddei op Thialf de 1500 meter wûn. De reedrydster fan it Hearrenfean die dit yn in nij baanrekôr fan 1.53.30.

title: Wüst wint 1500 meter yn nij baanrekôr, Antoinette de Jong fiifde

maintext: Ireen Wüst hat sneontemiddei op de wrâldbeker yn Thialf de 1500 meter wûn. De olympysk kampioene die dit yn in nij baanrekôr fan 1.53.30. Hjirmei wie se ien hûndertsten flugger as har eigen baanrekôr út 2013. It twadde plak gong mei 1.54.00 nei de Amerikaanse Brittany Bowe. De Russyske Yekaterina Shikhova waard tredde mei 1.54.03.


description: De Waadeilannen wurde benammen troffen, omdat dêr in soad seizoenskontrakten yn de hoarkea binne.

title: Taname yn tal WW-útkearings yn Fryslân, benammen troch ôfrinnen seizoenskontrakten

maintext:
Dat komt benammen omdat seizoenskontrakten yn de lânbou en hoareka ôfrûnen. Neffens it UWV binne foaral jongeren dêr de dupe fan. It UWV meldt ek dat yn it ûnderwiis, de soarch en yndustry it tal minsken mei in WW-útkearing yn Fryslân krekt nei ûnderen gie.
Fryslân wykt mei de sifers ôf fan de twa oare noardlike provinsjes, yn Grinslân en Drinte gie it tal minsken mei in WW-útkearing krekt nei ûnderen. De delgong yn Grinslân is dêrby mei hast twa prosint it grutst. Ek it lanlike gemiddelde lit in delgong yn it tal WW-útkearingen sjen.
Yn Fryslân krigen ferline moanne 10.582 minsken in WW-útkearing, 47 mear as yn oktober. De tanimming is dêrby it grutst op de Waadeilannen, op It Amelân gie bygelyks it tal WW-ers omheech fan 50 nei 67 en op Skylge fan 41 nei 52.
Neist in tanimming yn de al neamde lânbou en hoareka, waarden der ek mear WW-útkearingen oanfrege troch minsken dy't wurken yn de kulturele sektor, de grafyske yndustry en de skjinmakbrânsj.


description: De Nederlânske fuotbalfroulju, mei de Friezinnen Sherida Spitse en Loes Geurts, sitte takom jier op it wrâldkampioenskip fuotbal yn groep E.

title: WK-lotting: Oranjeliuwinnen by Kanada, Nij-Seelân en Kamerûn


description: Allinnich Seelân stiet noch boppe Fryslân - en ek mei in flinke foarsprong.

title: Fries produsearret mear ôffal as de gemiddelde Nederlanner

maintext:
De Nederlanner produsearret yn de ôfrûne tsien jier hieltyd minder ôffal. Yn 2008 wie dat noch 561 kilo de persoan, yntusken is dat sakke nei 493 kilo it jier. Dat is in delgong fan sa'n 12 persint.
De trochsneed Fries bliuwt dêr wat by efter. Hoefolle ôffal de Fries yn it jier fuortsmyt nimt wol ôf, mar in stik dreger as yn de rest fan it lân. Yn 2008 produsearren we yn Fryslân 658 kilo de persoan. Yn de ôfrûne tsien jier is dat 7 persint sakke nei 611 kilo. Yn 2017 wie it sels fjouwer kilo mear as yn it jier dêrfoar.


description: It nûmer giet oer bier en wurdt benammen yn sûpketen in protte draaid. Neffens him hat er hûndert prosint kâns.

title: Komt Oele Plop mei 'Ik wie smoar' op nûmer ien yn de Fryske top 100?

maintext:
Paulusma hat eins noch nea earder wat mei muzyk dien, mar doe't hy it nûmer 'Because I got high' fan Afroman hearde, seach hy der wol wat yn. "Ik siet yn myn loads, potsje bier derby en doe hearde ik dat nûmer yn it Ingelsk. It giet oer blowerij en wit ik wat. Ik tink, dat dogge wy net yn Fryslân. Of lit ik it sa sizze, ik net teminsten. Dêr fyn ik neat oan, dus dat moat even oer bier gean. Doe wie ien plus ien gau twa."
Wylst Emiel yn Australië siet, stjoerde Oele him in appke mei syn idee. Emiel: "Doe sei ik, hjir ha we goud yn hannen! Ik wist it gelyk." It nûmer giet dus oer 'it giele goud' en wurdt benammen yn sûpketen in protte draaid.
"Dikke hit"
No wolle de beide hearen 'Ik wie smoar' op nûmer ien yn de Fryske Top 100 krije en dêrom ha se in reklamekampanje op sosjale media opset. Harren kânsen skatte se heech yn. "Hûndert prosint! Wy gean foar de nûmer ien, hûndert prosint. It kin dochs net misse wol", seit Oele. "Dy bagger dy't der elk jier wer yn stiet. Der stiet noait ris wat fatsoenliks yn dy hiele Top 100", stelt Emiel. "Wy ha hjir in dikke hit!"


description: De 50-jierrige frou wie dronken. Se krige in rydferbod fan tsien oeren.

title: Slingerjende automobiliste klemriden op rotonde yn Ljouwert

maintext: De plysje hat freedtejûn yn Ljouwert in auto klemriden op it Europaplein. By de meldkeamer wie in melding binnenkaam oer in auto dy't slingerjend en ûnferljochte oer de dyk ried. De 50-jierrige bestjoerster fan de auto hie tefolle dronken, sa die bliken. De frou krige in rydferbod fan tsien oeren.


description: Justysje fynt just dat de klup mear ûndersyk nei de feilichheid fan de dug-out dwaan moatten hie.

title: Advokaat SC Twizel: "Ynstoarten dug-out wie foar frijwilligers net te foarsjen"

maintext:
"Je kinne net sizze dat de feriening dikke stekken falle litten hat", seit Van der Goot. "De klup hat de dug-out ynspektearre. Achternei kinne je sizze dat dat ûndersyk oars moatten hie, mar je kinne net oars as fêststelle dat se as frijwilligers dien ha wat se doe tochten dat goed wie."
Undersyksburo TNO hat ek berekkeningen dien, seit Van der Goot. "Dy seinen: as der gjin skuor yn de sydmuorre sit, dan wie der 350 kilo foar nedich om de dakplaat út evenwicht te bringen. Mei in skoar wie der 255 kilo foar nedich. Mar dat ha je noch net mei seis bern fan tsien jier."
It ferbaast Van der Goot dat allinnich SC Twizel foar de rjochter komme moast. "Want dy steane der eins it fierste fan ôf. Dy binne gjin eigener fan it fjild, net fan de dug-out, se organisearren it kuorbaltoernoai net. Der wie gjinien fan it bestjoer oanwêzich. Dy hiene mei dat toernoai neat te krijen."
"Gemeente bliuwt bûten skot"
"Ik ha my wol ferbaasd dat dejinge mei de measte ferantwurdlikheid en ekspertize, nammentlik de gemeente Achtkarspelen, bûten skot bliuwt", seit de advokaat. "Dy binne ek noch eigener en ferhierder fan it fjild mei de dug-outs. Ik sit net te wachtsjen op ferfolging, mar ik hoopje wol dat de rjochter dat meinimt by de fraach oft alle ferantwurdlikheid by de klup leit. Yn myn optyk net."


description: It ûngelok barde op de krusing fan de Hegebrechtsterleane mei De Feart. Dêr kaam de brommer yn botsing mei de auto.

title: Brommerrider ferwûne by oanriding mei auto yn Oerterp

maintext: De brommerrider is by it ûngelok ferwûne rekke. Dy is op it plak fan it ûngelok al behannele troch ambulânsepersoniel en dêrnei nei it sikehûs ta brocht.


description: De RfK sil nije wike moandei net herbeneamd wurde. Foarsitter Eisenga seit mei klam dat er sels ít beslút naam hat om fuort te gean.

title: Stichtingsbestjoer SC Hearrenfean seit fertrouwen op yn Ried fan Kommissarissen

maintext:
De parsekonferinsje waard hâlden fanwegen it nijs dat algemien direkteur Luuc Eisenga op 1 maart syn funksje delleit. Hy sei mei klam dat er sels it beslút naam hat om fuort te gean by SC Hearrenfean. "Ik kwam hier om een sportclub te leiden, niet om een rol in House of Cards te spelen." Dêrmei wiist hy op in populêre searje op Netflix. Dêryn stiet in politike machtsstriid yn de Feriene Steaten sintraal.
Unrêst
Yn de parsekonferinsje rûnom it opstappen fan Eisenga waard ek bekend dat it stichtingsbestjoer it fertrouwen yn de Ried fan Kommissarissen opsein hat. Jorrit Jorritsma joech ta dat it ûnrêstich is binnen de klup. "Ast my fregest: hat it de lêste tiid rêstich west? Dan moat ik sizze: it is ûnrêstich yn de klup, mar benammen fan bûten. Wy soene gek wêze as wy de lûden fan bûten net hearre. Mar ik ha der altyd fan oertsjûge west dat as wy de 'gelederen gesloten' hâlde, dan kinne wy in hiel soad ha mei syn allen."


description: Elektryske bussen drage by oan CO2-neutraal reizgje en se binne ek stiller.

title: Arriva lansearret 'Zero Emissie'-bussen yn Ljouwert


description: Minister Schouten hat besletten troch te gean mei it programma 'Naar een Rijke Waddenzee'.

title: Miljoenen foar gearwurkjen en oanjeien duorsum Waad

maintext: De organisaasje wurket as in soarte fan ferbiner en oanjager tusken it grutte ferskaat oan partijen dat op en by it Waad aktyf is. Doel is de ferbettering fan de natuer en der wurdt besocht om ekonomyske aktiviteiten, lykas fiskerij en rekreaasje, op sa'n wize te dwaan dat it de natuer net yn it paad sit. Sa binne der plannen makke om de briedfûgels fan it Waad te helpen en is der ynset op de komst fan in saneamd Dark Sky Park op Skylge. Dat soarte fan wurk kin no trochsetten wurde. De minsken dy't dat wurk útfiere, sitte foar it grutste part yn Ljouwert.


description: Yn de haadklasse B ferlear SCO de útwedstriid tsjin Dalto en Mid-Fryslân koe it thús net winne fan Oost-Arnhem.

title: Ferlies foar Fryske kuorbalploegen SCO en Mid-Fryslân

maintext:
SCO út Aldeholtpea moast tsjin Dalto út Driebergen. De Fryske klup ferlear de útwedstriid mei 32-24 fan Dalto.
Ek Mid-Fryslân, it gearwurkingsferbân fan de kuorbalklups út Akkrum, Grou, Reduzum en Warten, koe it net winne. Tsjin Oost-Arnhem waard it yn de thúshal 33-23 yn it foardiel fan de gasten.


description: De man wie bot yn de war doe't it barde. Hy hat boppedat in ferstanlike beheining.

title: Justysje: pyschiatryske opname foar man dy't buorman oanried

maintext:
De man hat lêst fan waanbylden. Dêrtroch en trochdat er ûnder ynfloed fan speed wie, kin de oanriding him net oanrekkene wurde, seit justysje. Neidat er de buorman oanriden hie, ried er tsjin in beam en bruts er in skonk.
Hy sit op dit stuit yn it Penitentiair Psychiatrisch Centrum yn Den Haach. Hy hat in ferstanlike beheining en hat net folle aan fan wat goed en ferkeard is. De rjochtbank docht oer tsien dagen útspraak.


description: Yn de slotfaze krigen de Ljouwerters in strafskop. Robin Maulun skeat raak en besoarge Cambuur dêrmei de oerwinning.

title: Cambuur wint by Jong PSV nei lette en goedkeape strafskop

maintext:
Nei in lyts kertier yn de twadde helte kaam Jong PSV mei in man minder te stean. Bertalan Kun pakte syn twadde giele kaart. Mei in man mear bleau Cambuur hurd op syk nei de 1-2, mar it gie muoisum.
In de slotfaze krige Cambuur út it neat in strafskop. Skiedsrjochter Freek van Herk seach in oertrêding fan keeper Van de Meulenhof op ynfaller Karim Rossi. Robin Maulun skeat raak en dêrnei kaam Cambuur net mear yn grutte problemen.


description: Boppedat seit it stichtingsbestjoer moandei de nije rfk bekend makke te hawwen, mar Jorritsma wie derby en wist fan neat.

title: Jorritsma ferbjustere oer tastân by SC Hearrenfean: gjin útlis oer opsizzen fertrouwen

maintext:
Ferline wike waard bekend dat it stichtingsbestjoer it fertrouwen opseit yn algemien direkteur Luuc Eisenga en de rfk mei foarsitter Jorritsma, Gerard Kremer en Hans Westerhof.
Moandei wie de algemiene gearkomste foar oandielhâlders. Dêryn waard de jierrekken oer it boekjier 2017-2018 ûnder oare goedkard. Neffens Jorritsma waard dêryn fierder net útlein wêrom't it fertrouwen opsein is. "En dêrom wie ik ferwûndere, mar ek omdat ik fan 'e moarn it parseberjocht seach wêryn't de nije leden fan de rfk bekend makke waarden."
Yn it parseberjocht stiet dat dy leden moandei yn de algemiene gearkomste foar oandielhâlders bekend makke binne, mar Jorritsma wit fan neat. "Net doe't wy der bysieten yn elts gefal, dus ik wit net wannear't se beneamd binne."
Jorritsma seit altyd mei in soad wille gearwurke te hawwen mei it stichtingsbestjoer. Hy is no offisjeel net mear yn funksje by SC Hearrenfean. "Ik winskje se, en dat mien ik echt, in soad sukses mei ús moaie klup. We ha de ôfrûne trije jier hiel goed gearwurke en echt wol wat berikt, mar dít hie ik, en dêr bin ik hiel earlik yn, ek net oankommen sjoen."
Nije rfk fan SC Hearrenfean
De nije rfk fan SC Hearrenfean bestiet no út Egbert van Hes, Willem Jan van Elsacker en Cees Roozemond. Dy lêste wie foarsitter fan it stichtingsbestjoer en wurdt dus no tydlik foarsitter fan de rfk. Sy sille ûnder oare de nije direksje gearstalle.
Roozemond is no dus foarsitter fan it stichtingsbestjoer én fan de ried fan kommissarissen. Dat smyt om de klup hinne in soad diskusje op. De fraach dy't steld wurdt, is: is hjir gjin sprake fan belangeferfrisseling?
It stichtingsbestjoer wie oant no ta net berikber foar kommentaar.


description: Yn it Kealledykje yn Ljouwert ferlear de ploech fan coach Tony Van den Bosch mei 81-95.

title: FIDEO: Aris nei minne begjinfaze ûnderút tsjin Leiden

maintext: Benammen it begjin fan de wedstriid wie min fan Aris. Leiden rûn al gau út nei in 2-13 foarsprong. Nei it earste kwart makken de besikers der 15-29 fan en it gat fan 14 pyunten bleaun langt stean. Aris koe stadichoan wol wat punten ynrinne op Leiden. Yn it twadde kwart kamen se op sân punten en yn it tredde kwart kamen se nochris werom oant tsien punten. Mar eltse kear dat it spannend like te wurden, hie Aris pynlike bâlferlies. Nei it tredde kwart stie it 61-75, noch altyd yn it foardiel fan de besikers. De einútslach waard dêrnei 81-95 foar de ploech út Leiden.


description: Lanlik giet it om sa'n 400 supermerken fan allinnich al Jumbo en Albert Heijn. Mar ek in soad oare supermerken ha de doarren iepen.

title: Mear en mear supers iepen op earste krystdei: "We binne der foar de klant, no?"

maintext:
Neffens supermerkûndernimmer De Vries wolle klanten graach dat winkels sa as dy fan him 365 dagen it jier iepen binne. Hy wol dêr graach oan foldwaan, "Want wy binne der foar de klant, no?"
Alle feestdagen is hy yn prinsipe sels yn de winkel, mei personiel dat ek gjin beswier hat om op sokke dagen te wurkjen. "En it krystfeest giet echt net oan my foarby, hear. Wy sitte jûn noch eefkes gesellich byinoar. Mar moarn om tolve oere steane we wer paraat yn de saak!"


description: Roubuorden ha de namme, titel en wapen fan in promininte deade. De sechstjin roubuorden hingje yn de tsjerke.

title: Randolph Algera restaurearret 16 roubuorden yn Hegebeintum

maintext:
De sechstjin roubuorden hingje yn de tsjerke. Se binne fan bewenners fan Harsta State, it lânhûs dat dêr flakby leit. De measte roubuorden yn tsjerken binne fernield by de Frânske Revolúsje. Hoe't it kin dat der yn Hegebeintum noch sechstjin bewarre bleaun binne, is in mystearje.
Nei alle gedachten hawwe de eigeners fan de roubuorden se doetiids opslein yn Harsta State. Dêr wennen de famyljes dy't op de buorden stean, lykas Van Nijsten, Van Aitzema en De Schepper.


description: Dat is in ûnderskieding fan Rolling Home foar minsken of ynstellings dy't wat spesjaals dien hawwe op kultureel of muzikaal gebiet.

title: Sulveren krystbal foar Douwe Visser foar grutte ynset foar it skûtsjesilen

maintext: Skûtsjeskipper Douwe Jzn. Visser hat sneontemiddei de Sulveren Krystbal yn ûntfangst nommen. Dat is in ûnderskieding fan it folkkoar Rolling Home foar minsken of ynstellings dy't wat spesjaals dien hawwe op kultureel of muzikaal gebiet.


description: It Stichtingsbestjoer hat freed om tafel sitten mei Eisenga. Nije wike sil Hearrenfean bekend meitsje dat de partijen út inoar gean.

title: Posysje SC Hearrenfean-direkteur Luuc Eisenga liket ûnhâldber

maintext:
Ut namme fan Eisenga wie Bert Kingma oanwêzich. Kingma is in advokaat dy't spesjalisearre is yn arbeidskonflikten en strafrjocht. Fan it Stichtingsbestjoer fan Hearrenfean sieten Cees Rozemond en Rico Jalink derby mei harren advokaat Pieter Tuinman.
Problemen mei sponsoaren
It rommelet al in skoft by SC Hearrenfean. Ferline wike waard bekend dat der in konflikt is tusken de klup en haadsponsor GroenLeven. Eisenga soe de tasizzing dien ha om him "maksimaal yn te spannen" om sinnepanielen fan GroenLeven op it dak fan it Abe Lenstra stadion te lizzen. Dy tasizzing koe er net dwaan, omdat net de klup, mar Sportstad Heerenveen de eigener is fan it stadion.
Ek oare sponsoaren soenen twivels ha oft se trochgean wolle by Hearrenfean. Ien diel fan har kin net goed mei Eisenga oerwei.


title: Brân yn wenpleats Langsweagen; brânwacht manmachtich útriden

maintext: Meardere auto's fan de brânwacht binne sneontejûn útriden foar in brân yn Langsweagen. It dak fan in wenpleats oan de Hegedyk yn it doarp stiet yn 'e brân. It fjoer ûntstie by de skoarstien fan de pleats.


title: Fjouwer nije keunstwurken ûntbleate yn Hallum

maintext: Yn Hallum binne sneontemiddei fjouwer keunstwurken ûntbleate. De saneamde 'stekjes' binne ûntworpen troch Ineke van der Blom en hawwe in relaasje mei it rike ferline fan Hallum as terpdoarp. Sa ferbyldet it keunstwurk oan de grutte trochgeande dyk it silûet fan in terpdoarp. It moat minsken útnûgje it doarp yn te gean. Ien en oar makket diel út fan it projekt Terpen en Wierdenland.


title: Fytster slim ferwûne nei oanriding mei auto yn Wolvegea

maintext:
De frou waard yn it tsjuster fan efter oanriden troch in 46-jierrige automobilist út Wolvegea. Doe't de plysje oankaam, lei de fyts ûnder de foarkant fan de auto, wilens it slachtoffer op de dyk efter de auto lei. Se is nei alle gedachten oer de auto flein.
Sjoen de ferwûningen fan de frou waard de traumahelikopter oproppen. It slachtoffer is nei it sikehûs UMCG yn Grins brocht. De automobilist ferklearre dat hy de fytster net sjoen hat. De plysje siket út wat der krekt bard is. De dyk wie om dy reden tydlik diels ticht.


description: Yn 2017 wie noch mar 5,2 persint fan de Fryske beropsbefolking wurkleas. Allinnich yn Grinslân, Flevolân en Súd-Hollân wie de wurkleazens grutter.

title: Wurkleazens yn Fryslân bliuwt sakjen; noch wol heger as yn de measte oare provinsjes

maintext:
Wurkgelegenheid
Lanlik groeide de wurkgelegenheid yn 2017 mei 2,2 persint. Yn Fryslân is it oantal wurksume persoanen yn 2017 mei 1,95 persint tanaam nei 307.800. Yn 2016 wiene dat der noch 301.900. Fan dy wurksume persoanen wurken der foarich jier 65.000 as selsstannige.
It CBS skriuwt dêr yn it rapport it folgjende oer: "De ontwikkeling van het aantal zelfstandigen kan ook gemeten worden ten opzichte van de ontwikkeling van het totaal aantal werkzame personen. In Nederland was 4,5 procent van de toename in werkzame personen een zelfstandige. In Fryslân was dit percentage met 5,4 procent het hoogst."
Yn Fryslân is in fyfde fan de minsken dy't wurkje selsstannige, en dêrmei hat ús provinsje ek it grutste oandiel wurkjende selsstannigen fan it lân.


description: It Wolkentheater út Amsterdam is hjirfoar ferantwurdlik. Dy stichting makket foarstellingen spesjaal foar flechtelingebern.

title: Bern yn Fryske asylsikerssintra krije Sinteklaas op besite

maintext: Bern fan trije AZC's yn Fryslân wurde moandei- en tiisdeitejûn meinaam yn in grut teatraal Sinteklaasfeest. It Wolkentheater út Amsterdam is hjirfoar ferantwurdlik. It Wolkentheater makket spesjaal foar flechtelingebern foarstellingen. Om 19.30 oere gie it los yn Drachten. Tiisdei is it stik te sjen yn Snits en Burgum.


description: Dat seit advokaat Jehudi Moskowicz. Hy hat út namme fan detinearden út Ter Apel kompensaasje frege oan it ministearje fan Justysje.

title: "Yn Ljouwerter finzenis is ek wurke mei chroom-6 ferve"

maintext: No't der in kompensaasjeregeling is foar minsken dy't yn it leger mei de chroom-6 ferve wurke hawwe, soe der ek sa'n regeling komme moatte foar detinearden. De advokaat kin him yntinke dat ek finzenen yn Ljouwert harren by dizze claim oanslute wolle.


description: De VVD-Europarlemintariër út Makkingea sit op it stuit yn de Frânske stêd. By de oanslach foelen tiisdeitejûn trije deaden.

title: Jan Huitema oer oanslach yn Straatsburg: "It fielt hiel ûnwerklik"

maintext:
Kollega's fan Huitema wiene wol yn de stêd en in meiwurker fan him hat de hiele opskuor sjoen. "Dy siet yn in restaurant en koe it fan hiel tichteby meimeitsje en mocht it restaurant ek net út. Der wie sels in plysjeman dy't yn it restaurant bleau foar de feilichheid. In Italiaanske kollega hat in deade sjoen op strjitte, in oare kollega siet fol yn de panyk mei minsken dy't fuortdraafden. Myn meiwurkers sieten gelokkich yn it Europeesk Parlemint."
De meiwurkers fan Huitema sieten in skoft opsletten yn it gebou fan it parlemint. Se mochten der net mear út, want fanwege de driging wie it pân op 'lockdown' gien. It parlemint leit wat bûten it sintrum en koe om trije oere tiisdeitenacht wer frijjûn wurde. It sintrum fan Straatsburg bleau nei de oanslag oerenlang ôfsletten.
Huitema wol woansdei sa goed as mooglik de tried wer oppakke en oan it wurk. Dat is neffens him belangryk om sjen te litten dat de terreur it net wint. "Om ús net liede te litten troch eangst. Mar it wurdt in ûnwerklike dei."


description: Der is plak foar 26.100 minsken yn it stadion, wylst der gemiddeld mar 18.372 supporters sitte.

title: Besettingsgraad Abe Lenstra Stadion it leechst yn earedifyzje

maintext:
Mei de besettingsgraad stiet SC Hearrenfean dus ûnderoan, mar mei de 18.372 besikers docht Hearrenfean it net min. Der binne mar fjouwer klups dêr't gemiddeld mear minsken nei de thúswedstriden geane.
De thúswedstriden fan Hearrenfean tsjin Ajax (23.315) en Feyenoord (21.700) helpe it gemiddelde wat omheech. De Friezen spylje letter dit seizoen noch thús tsjin koprinner PSV en rivaal FC Grins. Dy wedstriden sille it gemiddelde tal taskôgers fierder omheech bringe. Oant no ta hat SC Hearrenfean sân fan de santjin thúswedstriden hân.
Grins ek leech
Net allinnich by SC Hearrenfean bliuwt it publyk thús, ek it stadion FC Grins sit lang net fol: 76 prosint fan de stuoltsjes is beset. Allinnich it Abe Lenstra Stadion sit dêr noch wer ûnder.
Emmen is koprinner
Supporters fan FC Emmen gean massaal nei it stadion, de Oude Meerdijk, om it debútseizoen fan de klup te sjen. De Drintske klup hat fan alle earedifyzjeklups oant no ta de heechste besettingsgraad. 98,5 persint fan de kaarten is oant no ta ferkocht. Dêr flak efteroan komme de Johan Cruijff ArenA fan Ajax (98,2) en it Rat Verlegh Stadion fan NAC Breda (98,1).


description: Under oare Sytse Schoustra, waarfotograaf op Skylge, hat it ferskynsel fêstlein. "Nog nooit eerder gespot hier", seit er.

title: Bysûnder waarferskynsel boppe Skylge: pearelmoerwolken

maintext: It waarferskynsel is seldsum. Foar pearelmoerwolken moat de temperatuer op hichte hiel leech lizze. Dat is no it gefal, leit Raymond Klaassen fan Weerplaza út. Op 25 kilometer hichte is it no likernôch 80 graden ûnder nul. Dat is net faak sa yn Nederlân, mar no dus wol.


title: Wurkstraf foar Marrumer (22) dy't bernefytsen op fjoerbult smiet

maintext:
De Marrumer wie ien fan de fandalen dy't by de bult stiene. Neffens tsjûgen hat de man guod út in hokje by in basisskoalle en bernedeiferbliuw helle en op it fjoer by it skoalplein smiten. It bûtenboartersark wie krekt nij oankocht. Ek soe de dieder in flesse oalje op it fjoer smiten ha.
De rjochter hold der by it oplizzen fan de straf rekken mei dat der mear fandalen op it skoalplein wiene.


description: It giet goed mei de fiskstân yn de Noardsee. Dochs meie de fiskers minder fange. Dat beslút smyt mingde reaksjes op.

title: Fiskers meie minder skol, hjerring, makriel en kabbeljau fange

maintext:
Steandewantfiskerij is de gearfettende term foar alle fiskmetoaden wêrby't it fisktúch stilstiet yn it wetter. De fiskerij mei steande netten berêst op it prinsipe dat fisken fong wurde, trochdat se sels de netten yn swimme.
Boarne: Nederlandse Vissersbond


description: Boppedat hat Stedstafersjoch yllegaal fjoerwurk fûn yn de buert fan it WTC en by it Julianapark.

title: Bekeuringen yn Ljouwert foar te betiid ôfstekken fjoerwurk

maintext:
Stedstafersjoch Ljouwert hat freed en sneon yn totaal seis bekeuringen útdield fanwegen it te betiid ôfstekken fan fjoerwurk.
Boppedat ha se yllegaal fjoerwurk fûn yn de buert fan it WTC en by it Julianapark. Dat is oerdroegen oan de plysje.
Fjoerwurk ôfstekke mei tusken âldjiersdei 18.00 oere en 1 jannewaris 02.00 oere. Wa't him dêr net oan hâldt, kin in boete fan 100 euro krije. Bern tusken de 12 en 18 jier krije in Halt-straf.


description: Buertbewenners yn Wolvegea waarden troch de plysje wekker makke fanwegen de brân.

title: Utslaande brân by wenning yn Wolvegea

maintext: In wenning oan de Willem Lodewijkstrjitte yn Wolvegea hat freedtenacht grutte skea oprûn troch in brân. It giet om in twa-ûnder-ien-kap wenning, it fjoer sloech by de wenning út it rút.


description: Yn Frankryk binne al wikenlang demonstraasjes troch minsken mei giele heskes oan. De plysje grypte hurd yn.

title: Hantsjefol giele heskes demonstrearret op Ljouwerter Saailân

maintext:
De demonstranten ha in lange list fan aksjepunten. Op de besletten facebookgroep Gele Hesjes NL giet it ûnder oare oer it ferminderjen fan de belesting, it feroarjen fan it soarchstelsel en it migraasjebelied, it ferleegjen fan de pensjoenleeftiid, in basisynkommen foar elkenien, en it fuortgean fan premier Rutte.
De beweging fan 'giele heskes' ûntstie earder dit jier yn Frankryk. Dêr binne al wiken demonstraasjes oan de gong, benammen tsjin de hege brânstofprizen yn it lân. Twa minsken binne dêr by om it libben kaam, en hûnderten minsken rekken ferwûne.
Behalve yn Ljouwert wurdt ek op oare plakken yn Nederlân demonstrearre troch minsken mei giele heskes oan.


description: Cambuur begjint goed, mar jout de winst noch hast út hannen tsjin tsien Limboargers.

title: Cambuur slút 2018 ôf mei winst tsjin MVV Maastricht

maintext:
Cambuur naam fuort nei de ôftraap it inisjatyf en wie lange tiid de bettere ploech. De Ljouwerters hiene foar it skoft al op foarsprong stean moatten, mar de bal woe der mar net yn.
Stekballen Maulun
Issa Kallon, Robin Maulun en Karim Rossi soargen yn de iepeningsfaze foar driging op de helte fan MVV. Nei in healoere krige Cambuur in enoarme kâns om op foarsprong te kommen. Nei in stekbal fan Maulun op Kallon joech Kallon de bal breed op Rossi. Rossi skeat de bal lykwols op de latte. Yn de tsjinoanfal waard MVV efkes gefaarlik, mar de Limboargers ferlearen foar it doel fan keeper Xavier Mous de kontrôle. Krekt foar it skoft krige Cambuur opnij in grutte kâns nei in stekbal fan Maulun op Kallon. De lob fan Kallon gie oer de MVV-doelman hinne, mar koe troch in ferdigener noch krekt fuortwurke wurde.
Read foar MVV, penalty Cambuur
Fuort nei de start fan de twadde helte kaam Cambuur dan dochs op foarsprong. Xavier Mbuyamba fan MVV makke in oertrêding op Kallon, wêrnei't de skiedsrjochter Cambuur in penalty joech. Maulun skeat de bal feilleas binnen. Nei de foarsprong like Cambuur los te wêzen. Inkelde minuten nei de iepeningstreffer foel nammentlik ek de 2-0 foar de Ljouwerters. Tyrone Conraad skeat binnen nei in fantastyske bal fan Matthew Steenvoorden.
Wedstriid stillein
Nei 58 minuten lei de skiedsrjochter de wedstriid stil fanwegen kwetsende sprekkoaren fan de MVV-oanhang. De sprekkoaren wiene rjochte oan it adres fan skiedsrjochter Mulder. Nei in ôfkuolperioade fan in lytse tsien minuten gie it spul wer fierder.
Cambuur kaam min út de spulûnderbrekking en seach MVV op 1-2 kommen troch in goal fan Joeri Schroijen. De tsien Limboargers giene dêrnei op syk nei de lykmakker, mar dizze kaam der net, ûnder oaren troch inkelde goede rêdings fan keeper Mous.
De Ljouwerters gean de winterstop yn mei in plak op njoggende plak yn de Keukenkampioendivisie.


description: In goed jier lyn begûnen Tom en Ans Visser Herbergier Harns. In lytsskalige wenfoarsjenning foar minsken mei geheugenproblemen sa as demintens.

title: Herbergier Harns: net foar de soarch, mar foar de minsken

maintext:
Yn it jier dat Herbergier Harlingen iepen is, binne der al in soad bysûndere mominten west, fynt Ans Visser: "Ik tink dat wy hast wol in boek skrieve kinne. Sowieso de kleine onderonsjes en de grapkes die su nu dan maakt worde. En ook wel hilarische momenten die deur de dementie ontstaan, dat wy der oek met ons allen om kunnen lachen."
Balâns wurk en privee
Dochs is it wurk bytiden ek swier, seit Ans. "De balans tusken wurk en privee is swier. Wy wenje yn de Herbergier, dus wy binne der altyd by. Ik bin 's nachts altyd de achterwacht." Ans en har man binne dan ek dwaande wurk en privee yn balâns te bringen. "We hawwe de struktuer no goed ynboud yn de Herbergier, dus no kinne wy fierder struktuer oanbringe yn ús eigen libben."


description: Mei de kalinder hopet de plysje nije ynformaasje te krijen dy't in oplossing tichterby bringt.

title: Fermiste maresjaussee Sicco Cuperus fan Ljouwert op nije coldcasekalinder

maintext:
Mooglik slachtoffer fan misdied
Dat de ynformaasje fan de fermiste maresjaussee no op de coldcasekalinder stiet, bestjut net perfoast dat de plysje derfan út giet dat Sicco slachtoffer is fan in misdied. "Mar it soe wol hiel goed kinne", seit heit Piet. "Sicco wurke as opspoaringsamtner by it Waad en dêr bart in soad. Miskien wie er wol wat op it spoar, jo witte it net."
It ferhaal fan Sicco's fermissing stiet yn de kalinder by de moanne juny, de moanne wêryn't hy fermist rekke. Der leit in beleanning fan 15.000 euro klear foar tips dy't ta in oplossing liede.


description: It bestjoer fan it museum kin it net iens wurde mei Anke Bijlsma, dy't sûnt twa jier ferskillende aktiviteiten ûntwikkele.

title: Takomst Garnalefabryk yn Moddergat stiet op losse skroeven

maintext: Bijlsma makke fan it ferliesjaande museum wer in aktyf sintrum mei tal fan kulturele aktiviteiten. Se begrypt net wêrom't it bestjoer werom wol nei de eardere sitewaasje. It fabryk waard mei mienskipsjild rêden fan de ûndergong, mar ûnderhâld fan it terrein is dreech en djoer en it leit der yntusken fertutearze by. "It bestjoer hat de ûntwikkeling fan it terrein hieltyd op de lange baan skood. En klanten seinen de hier wer op, at se seagen hoe't it der hjir by leit", fertelt Bijlsma.


description: De keunstner fan Eastermar stie mei syn skildersezel op de parsetribune en makket elke dei in skilderij fan it iisstadion.

title: Gosse Koopmans makket bysûnder skilderij yn Thialf

maintext:
It wie foar Koopmans in dream om nochris yn Thialf te skilderen. "It is in hiel bysûndere sfear hjir mei prachtich ljocht. Dat fyn ik echt hiel bysûnder. Ek skitterjende refleksjes yn it iis, dus dêr kin ik my wol mei fermeitsje."
Reedrydtafrielen binne it favorite ûnderwerp fan de skilder. "Dat sit hiel djip. Uteinlik is dit ek wol hiel unyk. Ik sit hjir tusken allegearre helden fan it iis en dêr mei ik dan samar tusken sitten te skilderjen", seit Koopmans.


description: Mei de musical Spamelot wie it selskip twa kear nominearre: yn de kategory 'Beste Musical' en Beste Ensemble'.

title: Musicaloplieding MUZT út Snits net yn de prizen by musicalawards

maintext:
In ôffeardiging fan de musicaloplieding wie justerjûn by de útrikking yn it Luxorteater yn Rotterdam oanwêzich en mocht ek optrede. In grut tal bekende nammen út de musicalwrâld sieten yn de seal.
Joop van den Ende rikte de priis foar bêste musical út. Dy gie nei De Producers fan in selskip út Bergen op Zoom. Artistyk lieder Irene Martin fan Muzt is tige grutsk op har groep. Foar takom jier stiet de musical Shrek op it programma. De premjêre is april takom jier.


description: BAM Infra is keazen om yn 2019 en 2020 grut ûnderhald te dwaan oan de rykswegen yn Fryslân.

title: BAM keazen om grut ûnderhâld oan rykswegen te dwaan


description: By de manifestaasje krijt Tsjingas stipe fan de aksjegroepen Laat Fryslân Niet Zakken, Milieudefensie en de Waddenvereniging.

title: Protest tsjin gasboarring Nij Beets by rjochtbank Grins

maintext: Ut it hiele lân wei komme aksjefierders tongersdei nei de rjochtbank yn Grins om harren stim hearre te litten tsjin nije gaswinning. Dêr tsjinnet in rjochtsaak oer proefboarring by Nij Beets. Vermilion Energy Netherlands BV wol dêr gas winne, mar de gemeente Opsterlân jout gjin omjouwingsfergunning ôf. Hjirtroch kin Vermilion gjin mynboulokaasje oanlizze. It bedriuw hopet fia de rjochter de boarring wol ôf te twingjen.


description: De fertochte út Drachten sei dat it wapen net fan him wie, mar hy waard dochs feroardield.

title: Trije moanne sel fanwege wapen yn de kofferbak

maintext:
In tsjûge hie sjoen dat twa manlju fan út in kroech nei in auto rûn wiene en dat ien fan har de kofferbak iepen die. De tsjûge hie dêr in trochladen pistoal mei munysje yn lizzen sjoen en dêrnei de plysje belle.
De fertochte woe by de plysje neat sizze, mar by de rjochter hie er mear te fertellen. Dêr sei er dat er net wist dat it wapen yn syn auto lei. Hy ferkearde doedestiids yn 'skimige' rûnten en soe syn auto geregeld útliend ha. De rjochter en de offisier fan justysje leauden dat net.


description: Zahira Lieneke Mous waard yn Brazilië misbrûkt troch yn ferneamde spiritueel genêzer.

title: Friezinne leit misbrûkskandaal yn Brazilië bleat

maintext:
Se hat no efkes rêst, al is dy relatyf want it is noch drok yn har holle. Zahira Lieneke Mous bekomt feilich by har heit en mem fan de hektyk dy't se feroarsake hat yn Brazilië. De koreografe hat dêr op de nasjonale telefyzje ferteld oer seksueel misbrûk troch de ferneamde spirituele genêzer Joao Texeira de Faria. Dêrnei stie it hiele lân op de kop, mear as fiifhûndert froulju hawwe yntusken melding dien fan misbrûk. De plysje hat de goeroe snein oppakt.
Traumatysk
It misbrûk barde fjouwer jier lyn. Zahira Lieneke Mous socht help foar it ferwurkjen fan trauma's fan eartiids. Se hat as lyts famke in traumatyske seksuele ûnderfining meimakke en se is ek nochris yn Ljouwert ferkrêfte doe't se njoggentjin wie. Se besocht De Faria yn syn doarp, dêr't in soad minsken op ôfkamen op syk nei genêzing. "Mar op in dei gong it mis. Wy wiene mei in grutte groep, mar hy naam mei apart foar in priveesesje. Dat fûn ik nuver. Dêrnei binne der dingen bard dy't ik leaver net fertel, dat is te dreech, dat rekket my noch hieltyd te bot."


description: Op sportpark Skoatterwald op It Hearrenfean waard it 0-2. De ploech bliuwt op it sânde plak stean yn de earedifyzje foar it frouljusfuotbal.

title: Hearrenfean-froulju nei it skoft ûnderút tsjin Twente

maintext:
De earste helte begûn rêstich. Nei njoggen minuten krige middenfjilder Kerstin Casparij in grutte kâns. Har ynset gie lykwols neist it doel. Yn it ferrin fan de earste helte liken de Twentenaren de sterkere ploech. De Fryske froulju hiene it dreech. By it skoft wie der noch net skoard.
Yn de twadde helte sette de ploech út Oerisel de toan. Joëlle Smits makke de 0-1. Dêrnei ferrûn de wedstriid rêstich en waard der lange tiid net mear skoard. Krekt foar de ein fan de wedstriid makke Joëlle Smits har twadde goal. Dy 0-2 wie ek de einstân.
De ploech fan trainer Roeland ten Berge bliuwt op it sânde plak stean yn de earedifyzje foar it frouljusfuotbal. Takom tiisdei spilet Hearrenfean wer thús. PEC Zwolle, de nûmer seis, is dan de tsjinstanner.


description: Ein oktober waard mei in soad geweld in pizzeria yn it Drintske Roden oerfallen. De plysje hat no trije fertochten oanhâlden, ien derfan komt út Drachten.

title: Drachtster oanhâlden as fertochte gewelddiedige oerfal op pizzeria

maintext: De plysje Grinslân hat moandei in 18-jierrige Drachtster oanhâlden as fertochte fan in wapene oerfal op in pizzeria yn it Grinzer Marum. De plysje hat tagelyk in 20-jierrige fertochte út de gemeente Marum oanhâlden. Earder al wie in tredde fertochte, in 18-jierrige man út it Drintske Roden oanhâlden.


description: Krekt foar alven krige de plysje in melding fan in portier, dy't sei dat er in lêstige man foar de doar stean hie.

title: Ljouwerter sjocht te djip yn it gleske en mei kroech net yn

maintext: In 49-jierrige Ljouwerter is woansdeitejûn oppakt troch de plysje, om't er him misdroech yn de stêd. Krekt foar alven krige de plysje in melding fan in portier, dy't sei dat er in lestige man foar de doar stean hie.


description: Brabanners jouwe yn desimber it measte jild út, wilens Friezen just de hân op de knip hâlde.

title: Friezen jouwe yn djoere desimbermoanne it minste út, Brabanners it measte

maintext: Friezen, Grinslanners en Drinten jouwe mei dizze djoere feestmoanne it minst út fan alle Nederlanners. We joegen yn desimber ferline jier 18 prosint minder jild út as it lanlike gemiddelde. It ferskil mei Brabân is it grutst: dêr joegen se 10 prosint mear út as it lanlike gemiddelde.


description: De Reuzen, it ûngelok yn Oss, de Swarte Pite-diskusje; mar benammen persoanlike saken wurde neamd at we op de freedsmerk weromsjogge op 2018.

title: Freedsmerk: "2018? Dat wie in prachtjier!"

maintext:
In soad minsken kamen mei persoanlike saken dy't har rekke hiene: in sike dochter; pake en beppe wurde, of in soad nei it sikehûs moatte. Oaren dy't it op dat mêd krekt foar de wyn gie, hiene ek wol each foar oare saken, lykas it slimme ûngelok yn Oss.
De blommeman heugde him benammen it moaie waar en de drûchte: "It hie om my wol wat mear reine mocht. Mar gelokkich ha we soks net yn 'e hân!"


description: De Ljouwerter hegeskoalle wie freed gasthear fan it netwurk Acropora.

title: Wittenskiplik sympoasium yn Ljouwert oer behâld koraalriffen

maintext: "Wy kinne fan alles betinke foar de restauraasje fan it koraalrif, mar as de opwaarming fan de ierde trochset, sille wy dêr úteinlik neat oan hawwe." Dat wie ien fan de konklúzjes by in wittenskiplik sympoasium op Van Hall Larenstein oer it behâld fan koraalriffen.


description: Troch doelpunten fan ferdigeners Robbert Schilder en Matthew Steenvoorden wûnen de Ljouwerters yn Grins fan de reserves fan FC Grins (2-1).

title: SC Cambuur wint oefenwedstriid fan reserves FC Grins

maintext:
Schilder en Steenvoorden skoarden yn de earste helte. Nei it skoft sette Tim Freriks fan FC Grins mei in rake strafskop de einstân op it skoareboerd.
Behalve it earste alvetâl komme letter op dei ek de beloften fan de Ljouwerters noch yn aksje. Om 18.30 oere begjint Jong SC Cambuur yn Deventer oan it kompetysjetreffen mei Go Ahead Eagles.
Basisopstelling SC Cambuur tsjin FC Grins: Bos; Van Wermeskerken, Steenvoorden, Schilder, Sambissa; Van der Beemt, Schindler, Etten, Ciganiks; Kallon en Van Kippersluis.


description: Se waard derfan fertocht dat se de hûn yn april sûnder tastimming en mei geweld meinommen hie. Mar der wie net genôch bewiis.

title: Frou frijsprutsen fan stellen Frânske bulldog út Wurdum

maintext: In 39-jierrige frou dy't in Frânske bulldog stellen ha soe út in hûs yn Wurdum, is tiisdei frijsprutsen. De frou komt út Soesterberg. Se waard derfan fertocht dat se de hûn yn april sûnder tastimming en mei geweld meinommen hie. Mar neffens de rjochter wie der net genôch bewiis.


description: Alle frachtweinen dy't losse wolle, wurde tsjinhâlden. De blokkade duorret krekt sa lang as de oandielshâldersfergadering yn Aldehaske.

title: Offaloven Harns blokkearre troch lulke aksjefierders

maintext: Neffens Hans Gillissen fan de stichting is der by de bou fan de oven in fout makke, mei strukturele lekkaazjes fan de stoompipe fan de ôffaloven as gefolch. Der moat dêrom in strukturele oplossing komme. Mocht dat útbliuwe, dan moat de oven ticht. Dêrneist moat de kommunikaasje by steuringen better en moat der mear oandacht komme foar de sûnensrisiko's ûnder de ynwenners.


title: Sulveren medalje foar Wüst op 1500 meter yn Poalen

maintext: Reedrydster Ireen Wüst hat by de tredde wrâldbeker yn Tomaszów Mazowiecki sulver behelle op de 1500 meter. De olympysk kampioene op dy ôfstân moast op it iis har meardere erkenne yn Miho Takagi út Japan. Wüst einige as twadde yn in tiid fan 1.58.21.


description: De protesten yn Nederlân rjochtsje har tsjin it kabinetsbelied. De demonstraasjes begûnen yn Frankryk. Yn Parys rûn it sneon folslein út de hân.

title: Tredde Nederlanners stipet 'giele heskes', dy't sneon ek yn Ljouwert demonstrearren

maintext: Ien op de trije Nederlanners is bliid mei de aksjes fan de giele heskes. Dat docht bliken út ûndersyk fan Maurice de Hond. Sneon waarden op meardere plakken yn Nederlân de earste demonstraasjes troch minsken yn giele heskes hâlden. Yn Ljouwert demonstrearre in lyts groepke fan goed tsien minsken op it Wilhelminaplein.


description: Mei troch de taktyske plannen fan trainer René van der Wei lutsen 'de blaukes' in punt út it fjoer by Genemuiden.

title: FIDEO: Unike bylden út klaaikeamer VV Bûtenpost

maintext: It wie op foarhân in bysûnder duel foar René van der Weij, trainer by VV Bûtenpost: SC Genemuiden tsjin VV Bûtenpost. Nei fjouwer jier yn it blau is René van der Weij takom seizoen trainer fan grien-wyt, de kleuren fan Genemuiden. Omrop Fryslân folge de trainer om de wedstriid hinne en koe meisjen yn de klaaikeamer fan 'de Blaukes'.


description: No ride der noch treinen fan de NS op dat trajekt, mar oare ferfierders meie der yn de takomst ek op ynskriuwe.

title: Sprinterferfier tusken Ljouwert en Zwolle mooglik nei oare ferfierder

maintext:
Bettere ôfstimming mei busferfier
It buro Twynstra Gudde hat ûndersyk dien nei it útbesteegjen fan de sprintertsjinsten. Neffens har kinne oare ferfierders in kompleter pakket oanbiede as de NS. Boppedat ferwachtsje se dat de oansluting mei it busferfier dan better ôfstimd is.
Arriva wol al langer dat de trajekten iepensteld wurde. Arriva-baas Anne Hettinga wol dat der mear treinen yn 'e oere ride op it trajekt. Yn 2005 krige Arriva ek al it trajekt Ljouwert-Grins tabedield.


description: Op de poëzystien komt in gedicht fan Eeltsje Hettinga oer de ûnmisberens fan frijwilligers.

title: Poëzystien foar alle LF2018-frijwilligers

maintext: Ljouwert hat sûnt 1993 in Poëzyrûte. Doe, 25 jier lyn, waarden de earste tsien gedichten oplevere. Dêrnei binne der alle jierren stiennen mei gedichten bykommen. It Prins Bernhard Cultuurfonds Fryslân wol ûndersykje oft it mooglik is om dy rûte tagonklik te meitsjen foar minsken mei in beheining.


description: De kwekerijen stiene yn in laadromte fan in frachtwein en yn twa oplizzers. De 56-jierrige bewenner is troch de plysje as fertochte heard.

title: Plysje rôlet trije himpplantaazjes op yn Ingelum

maintext: Op it hiem fan in wenning oan de Tilledyk yn Ingelum hat de plysje freed trije himpkwekerijen ûntdutsen. De kwekerijen stiene yn in laadromte fan in frachtwein en yn twa oplizzers.


description: Reizgers fiele harren feiliger en der binne minder swartriders. De NS is tefreden oer it nije systeem mei tagongspoartsjes op de treinstasjons.

title: Minder swartriders en geweld troch tagongspoartsjes op treinstasjons

maintext: Troch it nije systeem mei tagongspoartjes op de treinstasjons is it oantal swartriders yn de trein folle minder wurden. Dit jier krigen 230.000 swartriders in boete, yn 2015 wiene dat der noch 350.000. In ôfname fan 34 prosint, seit de NS.


description: De bêste tachtich hynders sille meidwaan oan de hynstekeuring yn it WTC Expo yn Ljouwert.

title: FIDEO: Seleksje fan trijehûndert Fryske hynders yn Drachten

maintext: De earste besichtigingen fan jonge Fryske hynsten binne úteinset yn it Frysk Kongres Sintrum yn Drachten. Dêr wurde dizze wike 300 Fryske hynders keurd. Se wurde ûnder oare beoardiele op harren uterlik, wat it eksterieur neamd wurdt. Fierder is it fan belang hoe rjocht de hynders rinne.


description: Yn it klimaatakkoart moatte ôfspraken stean dy't derfoar soargje dat de útstjit fan broeikasgassen yn 2030 mei 49 persint fermindere is.

title: Presintaasje takomstplannen klimaatakkoart

maintext:
Hielendal kompleet is de presintaasje dus net. Under mear de miljeubeweging hat de hannen fan it ûntwerpakkoart ôflutsen. It akkoart is lang net goed genôch, sizze meardere miljeu-organisaasjes. Konkreet fine se dat der mei it bedriuwslibben - de yndustry -hurdere ôfspraken komme moatte. In lêste gesprek tongersdei mei minister Eric Wiebes oer de striidpunten hat net genôch oplevere, fine se.
"We fine dat dejinge dy't de fersmoarging feroarsaket der úteinlik foar betelje moat. We murken dat de yndustry en de regearing dêr net oan woene", seit Hans van der Werf fan de Fryske Miljeufederaasje. "Sy woene gjin CO2-heffing oplizze en ôfspraken dy't se wol makken, wiene sa sêft dat we sizze: wy sjogge hjir gjin perspektyf yn."